Ўзбекистон терма жамоаси халқаро мусобақада 3-ўрин билан кифояланди - Халқ сўзи\nЎзбекистон терма жамоаси халқаро мусобақада 3-ўрин билан кифояланди\n15:13 25 Март 2019 Спорт\nШу кунларда футбол бўйича турли мамлакат терма жамоалари ФИФА кунлари муносабати билан ўз қитъаларида ўтказиладиган чемпионатга чиқиш учун саралаш баҳсларида ўртоқлик ўйинларида яшил майдонга чиқишмоқда.\nЭктор Купер мураббийлигидаги Ўзбекистон терма жамоаси Хитойда ташкил этилаётган “China Cup 2019” халқаро турнирида қатнашди. Хитой, Уругвай, Таиланд ва Ўзбекистон миллий терма жамоалари ўзаро куч синашган беллашувларда Ўзбекистон терма жамоаси 3-ўринни эгаллади.\nДастлаб кучли терма жамоалардан бири икки карра жаҳон чемпиони Уругвайга қарши ўйнаган футболчиларимиз 0:3 ҳисобида мағлубиятга учради. Голларга Перейро ва Стуани (дубль) муаллифлик қилишган.\nБиринчи ўйинда Таиланд терма жамоасидан мағлуб бўлган (0:1) Хитой терма жамоаси 3-ўрин учун баҳсда Ўзбекистон терма жамоасига рақиблик қилди. Яқинда ўз ниҳоясига етган беллашувда вакилларимиз тўлиқ ташаббусга эга бўлишди. Бир қатор хавфли ҳужумларни якунлашда терма жамоамиз футболчиларига бир оз омад етишмади. Ўйин тақдирини ҳал қилган голни Элдор Шомуродов 34-дақиқада киритди ва юртдошларимиз кичик ҳисобда ғалаба қозонишди.\nМусобақанинг ғолиби соат 16:35 да бошланадиган Уругвай — Таиланд жамоалари ўртасидаги ўйинда аниқланади.


01 март 2021, Тошкент вақти: 18:27\nАҚШ Давлат котиби Майк Помпео Толибон Афғонистонда зўравонликни озайтиришини кўрсатувчи далил тақдим этсагина, бу жангари гуруҳ билан музокаралар давом этишини айтди.\n3 февраль куни Ўзбекистонга хизмат сафари билан келган Помео жангари гуруҳ билан бундан олдинги музокаралар Толибон чиндан тинчлик ўрнатишни хоҳлашини кўрсата олмагани учун муваффақиятсиз якунлаганини таъкидлади.\n- Фикримизни аниқ-тиниқ баён этган ҳолда тинчлик ва дўстона муносабатларни тиклаш режаси устида ишлаяпмиз. Бир сафар келишувга эришишимизга оз қолди: ... аммо Толибон зўравонликни озайтиришни исташини ёки бунга қодир эканлигини кўрсатиб бера олмади. Умид қиламиз, ўша босқичга етамиз, аммо ҳозирча ҳали қилинадиган иш, шубҳасиз, кўп, - деди Помпео 3 февраль куни Тошкентда.\nДавлат котибининг ушбу билдирувидан икки кун олдин АҚШ махсус вакили Залмай Ҳалилзод Кобулда Афғонистон президенти Ашраф Ғани билан учрашиб, Толибон билан музокараларда “айтарли силжиш бўлмаганини” таъкидлаган эди.\n3 февралда Тошкентда Марказий Осиё давлатлари ва АҚШ ташқи сиёсат идоралари раҳбарларининг “C5+1” шаклидаги учрашуви бўлиб ўтди.


2017 йилда ишлаб чиқариш ҳажми бўйича бензин 2,5 фоизга қисқарган, енгил автомобиллар эса 58,1 фоизга ортган\nЖараён 26 January 2018 12:16 298\n2017 йилда бензин ишлаб чиқариш ҳажми 2016 йилдагига нисбатан 2,5 фоизга қисқарган. Бу ҳақда Ўзбекистон Республикаси Давлат статистика қўмитаси ҳисоботида келтирилган маълумотга асосланиб Ўзбекистон Миллий ахборот агентлиги маълум қилмоқда .\nМаълумотларга кўра, 2017 йилда Ўзбекистонда 1 миллион 106 минг тонна бензин ишлаб чиқарилган. 2016 йилда бу кўрсаткич 1 миллион 134 минг тоннани ташкил этган.\nЎтган йилда дизел ёқилғиси ишлаб чиқариш ҳажми 4,5 фоизга қисқарган.\n2016 йилда 1 миллион 8 минг тонна дизель ёқилғиси ишлаб чиқарилган бўлса, 2017 йилда Ўзбекистондаги қайта ишлаш корхоналари томонидан 963 минг тоннага яқин мазкур турдаги ёқилғи ишлаб чиқарилган.\nАйни вақтда енгил автомобиллар ишлаб чиқариш ҳажми 58,1 фоизга, автобус ишлаб чиқариш 16,4 фоизга, юк автомобиллар ишлаб чиқариш суръати 7,5 фоизга ортган.


Эронда сайёҳлик автобуси иштирокидаги ЙТҲ содир бўлди\n15:06 / 23.07.2016\nТеҳроннинг шимолидаги Караж-Чалус трассасида йўловчи автобус қулаб кетди. Йўл транспорт ҳодисаси (ЙТҲ) натижасида 16 нафар киши ҳалок бўлди, 12 нафари эса жароҳатланди. Бу ҳақида Тасним агентлиги хабар берди.\n“Автобус 23 июль, шанба куни маҳаллий вақт билан соат 14:55да электр узатиш таянчига урилиб тўнтарилган, афсуски 16 киши ҳалок бўлган”, - дейилади манбада. Шунингдек 12 киши турли жароҳатлар олиб, шифохонага етказилганлиги маълум қилинган.\nКараж-Чалус трассаси сайёҳлар орасида жуда машҳур: саёҳатчилар мамлакат шимолидаги диққатга сазовор жойларни томоша қилиш учун ушбу хавфли йўлдан ўтишади.


Хаттон гастрокоптаси (Gastrocopta huttoni)\n2 (VU:R): Заиф, табиатан камёб, локал тарқалган Туркистон реликт тури.\nОққўрғон ш. атрофи (Тошкент вил.). Ўзбекистондан ташқарида: Қозоғистон, Тожикистон, Ҳиндистон.\nДарахт ва бутазорли тоғ (д.с.б. 600-1000 м.) ёнбағирлари ва тоғ этаклари.\nКам ўрганилган, бир йилча яшайди. Тухум қўяди.\nДарахт ва буталарнинг қирқилиши, яйловдан чорвачиликда ҳаддан ташқари кўп фойдаланиш натижасида яшаш жойларининг йўқ қилиниши.\nЯшаш тарзини ўрганиш, яшаш жойларини муҳофаза қилиш.


18 та клубда ўйнаган Владимир Шишелов ёдингиздами? Ҳозир нима иш билан шуғулланаётганини биласизми?\n8 февраль, 2021, 22:04\nТеглар:Россия | Ўзбекистон МТЖ\nСобиқ ҳужумчининг ўзига яраша мухлислари бор эди.\nЎз вақтида миллий терма жамоамиз таркибида Владимир Шишелов тўп сурарди, ёдингизга тушдими? Унинг ўзига яраша мухлислари бор эди. Футболчилик фаолияти давомида кўплаб клубларда тўп сургани билан ҳам ном қозонганди. Шунинг учун Шишеловнинг фаолиятини саргузаштларга бой, деб аташ ҳам мумкин.\nЎйнаган клубларида у албатта ҳужумчи сифатида ўз вазифасини бажариш йўлида тўпурарлик салоҳиятини ҳам кўрсатган. Лекин Шишелов бутсаларини михга илганидан кейин гўёки бедарак “йўқолгандек” туюлди. Чунки уни қаерда ва нима қилаётгани борасида бирор маълумот кам эди. Фақат уни Россияда эканини билардик.\nБу йил 42 ёшни қарши оладиган собиқ футболчини излаб топдик. Натижада у sports.uz мухбирининг бир қатор саволларига жавоб қайтарди.\n- Владимир Александрович, охирги йилларда сиз ҳақингиздаги хабарларни деярли эшитмай қўйгандик. Шу боис сизни футболдан узоқлашди, деб ўйлаганлар ҳам талайгина. Аслида ҳозир қаердасиз ва қандай ишлар билан машғулсиз?\n- Футболдан кетганим йўқ. 2014 йилнинг ноябрь ойида “Олимпия қишлоғи-80” спорт мажмуасида футбол академиясини очдим. Академияда мен раҳбар ва бош мураббий бўлганман. Беш йил ичида бу академияда 5 ёшдан 17 ёшгача бўлган 500 нафар бола футбол ўрганди. 2016 йили бизнинг жамоа Москва шаҳри биринчилигида (учинчи лига) иштирок этганди. Унда 10-16 ёшгача бўлган болалар тўп сурган. 2018 йили “ОД-80” дея номланган катта ёшдаги ўйинчилардан иборат ҳаваскорлар футбол лигасида иштирок этадиган жамоани тузгандик. Бахтга қарши 2019 йили спорт мажмуасининг раҳбари бу лойиҳани ёпди. Ўша йилнинг августида ўз хоҳишимга кўра, ишдан бўшаш ҳақида ариза ёздим. Ўша 2019 йилнинг 8 ноябрида Куркино футбол академиясини очдим. Айни пайтда академияда 100 га яқин болакай бор.\n- Фаолиятингиз давомида Россия, Ўзбекистон, Молдова, Хитой каби чемпионатларда тўп сурдингиз. Сиз учун эслашга арзигулик фаолият сифатида қайси клубдаги иштирокингизни айта оласиз?\n- Футболчилик фаолиятим давомида жами 18 та клубда ўйнадим. Уларнинг орасидан қайсинисидир ажратиб кўрсатмоқчи эмасман!\n- Умуман олганда, фаолиятим ўзим кутган даражада яхши чиққан, деб айта оласизми?\n- Бўлмасам-чи!!! Ўйинчилик чоғимда турли мамлакатларда бўлдим. Турли чемпионатларда тўп сурдим. Шундай экан, футболчилик фаолиятим жуда яхши чиққан, деб бемалол айта оламан.\n- Нега ўзингизни катта мураббийликда синаб кўрмадингиз?\n- Ўзимни бу ролда болалар ва катталар мураббийи сифатида синаб кўрганман. Бу жуда ҳам қизиқарли иш. Ҳозиргача шу иш билан шуғулланяпман.\n- Ўзига яраша тажрибангиз билан ўзбек футболига ёрдам беришингиз мумкинми ёки фақат Россияда ишламоқчимисиз?\n- Хизматимга кўз тикадиган жойда жон, деб ишлаган бўлардим. Бир қанча таклифлар бўлди. Аммо ҳаммаси шунчаки гаплардан нарига ўтмади. Айни пайтда Куркино футбол академиясида катта ёшдаги ўйинчилардан иборат ҳаваскорлар футбол жамоасини тузмоқчиман. Ўша жамоа кейинчалик профессионал даражага етадими ёки етмайдими, буни вақт кўрсатади. Эҳтимол, Ўзбекистонга қайтарман ёки Россиянинг ўзида қолиб ишларман. Буни ҳам вақт кўрсатади.\n- Агар кузатаётган бўлсангиз, бугунги ўзбек футболига қандай баҳо берасиз?\n- Албатта, кузатиб бораман! Айниқса, ўзим тўп сурган клубларни. Мен ўйнаган жамоаларнинг стадионлари қойилмақом даражада бўлган! Жумладан, “Насаф”ники. Унда ташкилий ишлар даражаси ҳам юқори эди. 2011 йили бу клуб ОФК кубогини ютди. 2018 йили эса, 23 ёшгача бўлган футболчилардан иборат терма жамоамиз Осиёда ғолиб бўлди. Умид қиламанки, яқин орада Ўзбекистоннинг бирор-бир клуби Осиё Чемпионлар лигасида ғолиб чиқади, миллий терма эса жаҳон чемпионати ва Осиё биринчилигида албатта ўзини кўрсатади.\n- Терма жамоамизни ҳам кузатиб келяпсизми? Жаҳон чемпионатига ҳалигача чиқа олганимиз йўқ. Бу иш қачон содир бўлиши мумкин деб ўйлайсиз?\n- Бизнинг терма жамоага доим нимадир етмай қолади. Умид қиламанки, Қатардаги жаҳон чемпионатида Ўзбекистон ҳам иштирок этади.\n- Тўғриси, охирги клубингиз қайсилиги борасида саволлар бор. Қаерда тугатдингиз ва бутсаларингизни михга илишга нима сабаб бўлган?\n- Мен тўп сурган охирги профессионал клуб - бу “Қизилқум”дир. 2014 йили жамоа билан фақат чемпионатнинг биринчи даврасида ўйнадим ва оилавий шароитга кўра, уйимга қайтишга мажбур бўлдим. Бундан афсусланаман.\n- Футболдаги яқин дўстингиз ва ҳамкорингиз деб кимни айтасиз?\n- Бу менинг ёшлик чоғимдаги устозим Виктор Константинович Пужалин.\n- Футболдан ташқари яна нималарга қизиқасиз? Яъни, бундан бошқа яна қиладиган ишингиз ҳам борми?\n- Элдор Шомуродовнинг ўсишга эришаётгани сизни ҳайрон қолдирмаяптими?\n- Бу йигит жуда иқтидорли ва меҳнаткаш. Унинг тобора машҳур бўлиб бораётганидан сира ҳайрон қолмайман.\n- Россиядаги юртдошларимизнинг ўйинларини томоша қиласизми? Масалан, Остон Ўрунов?!\n- Унчалик эмас! Мени асосан жамоавий ўйин кўпроқ қизиқтиради.


Ҳали газга ўтилмаган ёнилғи сифатида фақат бензиндан фойдаланиладиган вақтлар эди. Бензин эса автомобилларга ёнилғи қуйиш шохобчаларига ҳафтасига бир кун – ҳафтанинг охирларида олиб келиб сотиларди.\nБензин камёблиги учун ҳамма заправкаларда навбат турнақатор бўлиб кетарди. Бу ҳолатни ҳам баъзи ишбилармонлар даромад манбаига айлантиришганди. Уларнинг уй-ҳовлиларининг олдида кўча четларида ғишт қўйиб қўйиларди. Бу икки баравар қимматига марҳамат қилиб бензин сотиб олишингиз мумкин, деганига ишора эди.\nЗарур иши бўлган одамлар иложсиз ана шу бензиндан сотиб олишарди, баъзан бундай ғиштлар ҳам ғойиб бўлиб қоларди. Хуллас, бензин муаммосидан рулда юрадиган барча безиллаб қолганди.\nАна шундай кунларнинг бирида охори тўкилиб кетган “Жигули” машинамда шаҳар четидаги заправкага келдим. Қоқ тушлик пайти, навбатда тумонат одам.\nНавбат шунчалар узоққа чўзилганки, охирида турган автомашиналар кўринмайди ҳам. Саҳар олтидан бери навбатда туриб бензиннинг келишидан дарак бўлавермагач, зерикиб диққинафас бўлган машина эгаларининг кўп қисми заправка майдони ёнида йўл четига келиб тўпланишиб ўтириб олишганди.\nУлар бензиннинг камёблигидан норози бўлиб ўзаро тақчиллик ҳолатини қизғин муҳокама қилишарди. Давра тўрига келиб уларга салом бердим ва аста бир четга ўтиб ўтирдим. Норозилар муҳокамаси янада қизғин тус олди. Эллик нафардан зиёд бўлган оломоннинг деярли ҳаммаси ёшлар эди:\nБензинни дефицит қилиб, одамларни қийнашдан мақсад нима эканини ҳеч тушунмадим-да, шу балони кўпайтириб қўйишнинг наҳотки иложиси бўлмаса?\nҲе оғайни, иложиси бор, аммо унда анави емахўрларга қийин бўлиб кетади-ку, уларнинг бензин устига қўядиган шапкаси қаёққа кетади.\nНархни оширса, ошириб ўлиб кетмайдими, майли, ўшанда ҳам етарлича олиб келиб ташлашсин.\nЯқинда мен четга чиқиб келдим, ҳавасим келди, одамлар ҳеч қандай навбатсиз, бемалол бензин қуйиб кетишяпти, унинг устига, ўзларининг пулига бензиннинг нархи арзон, сифати ҳам зўр.\nҲа, бизнинг бензин бензинми, ўзи ҳайрон қоламан, машинанинг кетидан қоп-қора тутун чиқади, ярми солярками-ёв дейман.\nЎша сифатсиз бензиннинг ўзи ҳам йўқ-ку, кутавериб тоқатимиз тоқ бўлди. Бу аҳволни тепадагилар билармикин ўзи, уларнинг бизга ўхшаганлар билан ишлари йўқ, ўзлари бўлса бўлди.\nҲе ўша қорнини қаппайтирган амалдорларингни…\nБугунги кунда турмушимизда бўлиб турган муаммолар ҳақида телевизорда ҳеч нарса дейишмайди, газеталарда ҳам ёзилмайди. Телевизорда қачон қарасанг ўйин-кулги, тум-такатум-танг.\nЖурналистлар ҳам қаерда ўйин-кулгу бўлса, ўша ерда пайдо бўлишади. Шу кунларда бўлаётган муаммоларни очиқ гапирадиган ҳақиқий эркаги борми ўзи уларнинг, йўқ, ҳаммаси хушомадгўй, қачон қарасанг, тепадагиларга пахта қўйиш билан овора.\nМана, мен гапирардим пачава аҳволни.\nГапирганинг билан, сен кимсан ўзи, сенга ким ҳам қулоқ соларди.\nОғайни эркак бўлиш керак, қачонгача думи қисилган итга ўхшаб чурқ этмай юраверамиз.\nЖонга тегди, энди мен ҳам қараб турмайман гапираман, нима бўлса бўлар, мен ҳам ҳақиқатни гапираман, ҳеч кимдан қўрқмайман.\nОдамлар бир-бирларини қўллаб-қувватлаб қизишиб кетдими, ўтирганлар ҳаммаси гапирамиз, гапира оламиз, дейишарди. Кутилмаганда улардан бири бундай деб қолди:\nЭҳ, йигитлар, шу жойига телевидениедан эфирда чиқаришга кафолат берадиган бир чин эркак журналист камерасию микрофони билан келиб қолганидами, бу чидаб бўлмайдиган аҳволнию муаммоларнинг борини шартта гапириб ташлардим. Яша эркак, мен ҳам гапирардим, мен ҳам. Тўпланганлар бир-бирларига навбат бермай “мен ҳам”, дея бақиришарди…\nАйни муддао-ку, дедим ичимда. Ёнимда ўтирган операторга қараб, камерангни олиб кел, деган маънода кўз қисдим ва унинг қўлига машина калитини отдим.\nҚизиққон оломон эса ҳамон мен гапирардим, мен гапирардим, дея талашарди. Чаққон оператор бир зумда камераси билан пайдо бўлди. Чўнтагимдаги микрофонни камерага уладим ва давра ўртасига бориб оломонга мурожаат қилдим.\n“Ҳурматли ҳамюртларим, мана, сизлар истаган камера ва микрофон, истаган одам ўз фикрларини баён қилиши мумкин, мен сизлар хоҳлагандек, гапингизни эфирда намойиш қилишга юз фоиз кафолат бераман”, деб ўзимни таништирдим ва уларга микрофон тутдим.\nБиринчи бўлиб энг кучли овозда “гапираман”, деган йигитга юзландим. Мен гапга уста эмасман, бу гапира қолсин, дея ёнидаги йигитга қайрилди.\nШу алфозда мен даврани айланиб йигитларга микрофон тутдим, ҳеч ким гапирмади, аниқроғи гапиролмади. Бир минутлар ўтганидан кейин атрофимизда ҳеч ким қолмаганди, йигитлар ҳаммаси ура-солиб тумтарақай қочиб кетганди, буёғи тум-такатум-танг…\nўзбекистонлик муаллифнинг “Элтуз”га йўллаган ҳикоясини тингладингиз.\ndata-title="Тум-такатум-танг" data-description="<!-- wp:paragraph --> <p>Ҳали газга ўтилмаган ёнилғи сифатида фақат бензиндан фойдаланиладиган вақтлар эди. Бензин эса автомобилларга ёнилғи қуйиш шохобчаларига ҳафтасига ..." data-image="https://eltuz.com/wp-content/uploads/2017/12/rasm3016-5.jpg" data-url="https://eltuz.com/kozqarash/216760/" data-services="facebook,odnoklassniki,twitter,telegram" data-counter="ig">\n1916 йилнинг 25 июнида Чор хукумати Туркистоннинг 19 ёшдан 43 ёшгача бўлган эркакларини «Мудофаа ишларига» сафарбар қилиш учун фармон ...\nАвстралиянинг The Daily Telegraph газетаси “Беш кўзли” (Унга АҚШ, Австралия, Янги Зеландия, Канада ва Буюк британия киради) разведка иттифоқи ...


Гуноҳнинг турлари — Исломобод\nСиз шуердасиз Бош саҳифа → Гуноҳнинг турлари\nislomobod Май 28, 2019 0 Изоҳ\nИнсон зоти борки, хато қилади, камчиликка йўл қўяди. Баъзида билиб-билмай гуноҳга қўл уради. Бундай ишлардан тойилмоқ лозим. Қуйида гуноҳларнинг қисмларини билиб олишлигимиз зарур бўлади.\nГуноҳ уч турга бўлинади:\n1 – Кечириладиган гуноҳ;\n2 – Кечирилмайдиган гуноҳ;\n3 – Тарк қилинмайдиган гуноҳ.\nКечириладиган гуноҳ – бу банда ва Роббиси ўртасида бўладиган гуноҳ ҳисобланади. Аллоҳ таоло ҳоҳласа бандасини кечириб юборади. Ибодатда камчилик қилиш, зикр ва дуоларни кам қилиш каби қусурларга банда гоҳ-гоҳида йўл қўяди. Аллоҳ таоло эса бандаларига меҳрибон зот. Аллоҳ таоло гуноҳларини кечиришлигини қуйидаги ояти каримада хабарини бермоқда:\nСен (Мен тарафимдан): “Эй ўз жонларига исроф (жавр) қилган бандаларим, Аллоҳнинг раҳматидан ноумид бўлманг! Албатта, Аллоҳ барча гуноҳларни мағфират этар. Албатта, Унинг Ўзи ўта мағфиратли ва ўта раҳмли зотдир” деб айт (Зумар сураси 53-оят).\nБанда ҳар қачон қилган ишидан пушаймон бўлиб, тавба қилар экан Аллоҳ таоло унинг қилган гуноҳларини авф этади. Фақат бунинг битта шарти бор – учинчи хил гуноҳ, яъни, тарк қилинмайдиган гуноҳ қилмаган бўлишлиги керак. Хўш бу қандай гуноҳ экан? Қуйида иккинчи гуноҳ туридан олдин учинчисини зикр этамиз.\nБу — киши ва бошқа бандалар ўртасида бўлган гуноҳдир. Буни ҳам Аллоҳ таоло кечиради, фақат иккинчи томон ҳам уни кечириш керак. Чунки, бу ҳолатда зулм қилиб қўйган бандада мазлумнинг ҳаққи қолиб кетади. “Бандаларнинг ҳаққи барча нарсадан устун”дир.\nАбдуллоҳ ибн Амр ибн Ос розияллоҳу анҳудан ривоят қилинган ҳадисда: “Шаҳиднинг қарздан бошқа барча ишлари кечирилади”, деб келади (Имом Муслим ривояти). Чунки, қарз бандаларнинг ҳақларидир.\nРасулуллоҳ соллаллоҳу алайҳи васалламнинг даврларида бир киши вафот этди. Унинг зиммасида қарзи бор эди. Кишилардан бири “Ё Аллоҳнинг росули унинг қарзи менинг бўйнимда” деди. Сўнг Расулуллоҳ соллаллоҳу алайҳи васаллам унга жаноза намозини ўқидилар. Иккинчи куни Расулуллоҳ соллаллоҳу алайҳи васаллам у кишидан “Қарзни адо қилдингми?” дедилар. У киши “йўқ” деди. Учинчи куни “Қарзни адо қилдингми?” дедилар. У киши “Йўқ” деди. Тўртинчи куни “Қарзни адо қилдингми?” дедилар. У киши “Ҳа” дедилар. У зот: “Ана энди унинг танаси совуди” дедилар.\nУшбу ҳадисдан кўриниб турибдики, бандалар ўзаро ҳақларини адо қилишликлари вожиб.\nИккинчи гуноҳ турига келсак, у кечирилмайди. У қандай гуноҳ? У Аллоҳ таоло мўминларни зулматдан нурга олиб чиққан вақтдаги зулмат – ширкдир. Аллоҳ таолога ширк келтиришлик энг катта гуноҳ ҳисобланади. Аллоҳ таоло шундай марҳамат қилади:\nإِنَّ اللَّهَ لَا يَغْفِرُ أَنْ يُشْرَكَ بِهِ وَيَغْفِرُ مَا دُونَ ذَلِكَ لِمَنْ يَشَاءُ وَمَنْ يُشْرِككْ بِاللَّهِ فَقَدِ افْتَرَى إِثْمًا عَظِيمًا\nАлбатта, Аллоҳ Ўзига ширк келтирилишини кечирмас. Ундан бошқа гуноҳни, кимни хоҳласа, кечирадир. Ким Аллоҳга ширк келтирса, шубҳасиз, катта гуноҳни тўқибдир (Нисо сураси 48-оят).\nАслида, ширк–яратувчиликда, ибодат ва тарбиякунандаликда Аллоҳдан бошқани Унга шерик деб билишдир. Ким ширкка мансуб ақидани ўзига му-носиб кўрса ёки амалини қилса, мушрик ҳисобланади.\nИмом Ибн Аби Ҳотим Жобир ибн Абдуллоҳ розияллоҳу анҳудан ривоят қилган ҳадисда Пайғамбаримиз Муҳаммад мустафо соллаллоҳу алайҳи васаллам: “Аллоҳга ширк келтирмай вафот этган ҳар бир жон мағфиратга сазовордир. Аллоҳ хоҳласа, уни азоблайди, хоҳласа кечиради. Албатта, Аллоҳ ўзига ширк келтирилишини кечирмайди. Ундан бошқа гуноҳни, кимни хоҳласа кечиради”, деганлар.\nАллоҳ таоло билиб-билмай қилган гуноҳларимизни ўзи мағфират айласин!


Бунақа президент билан келажак йўқ: Уни қўғирчоқ Олий Мажлис, қўғирчоқ партиялар ҳамда ОАВларни йўқ қилиш ва ўзбек инвесторлари синфи яратиш эмас, тўй маросими қизиқтиради - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n10:37 - Бунақа президент билан келажак йўқ: Уни қўғирчоқ Олий Мажлис, қўғирчоқ партиялар ҳамда ОАВларни йўқ қилиш ва ўзбек инвесторлари синфи яратиш эмас, тўй маросими қизиқтиради\nШу йил 2-3 март кунлари Навоий вилоятига сафар қилган Президент Шавкат Мирзиё ҳамма ерда қилганидек, хўжа кўрсинга вилоятдаги ишлар билан танишди, гуёки бўлаётган улкан ислоҳотлар қандай кетаётгани ўрганиб, тўғри келган жойда бир тийинга қиммат маслаҳатлар бериш билан овора бўлди. Яъни, унинг Навоий вилоятига сафари доирасида хабар қилишга ҳам арзийдиган бир воқеа ҳам бўлгани йўқ деса бўларди. Аммо, битта бўлса ҳам тарихда қоладиган воқеа юз берди.\nДарҳол урғуламоқчимизки, бу воқеа муҳимлиги билан эмас, Шавкат Мирзиёнинг масхарабозлик даражасининг зўр кўрсатгичиси сифатида, Ўзбекистондек давлатнинг президенти бозордаги пистачка сотувчи хотинлар каби мулоҳазалар қилишдан бошқа нарсага қодир эмаслигитнинг навбатдаги исботи сифатидан тарихимизда қолади.\nҚаранг, Ўзбекистондек давлатнинг парламенти - Олий Мажлис оддий қўғирчоқ театри, 4 та мавжуд гўёки сиёсий партия ва Ўзбекистондаги ҳамма оммавий ахборо воситалари – президентнинг оддий қўғирчоқлари. Ўзбекистоннинг иқтисодиёти ўта аянчли аҳволда. Ҳамма давлатлар иқтисодиётининг асосий кўрсатгичи бўлган Киши бошига Ялпи Ички Маҳсулот ҳажми бўйича, ривожланган мамлакатлардан 30-50 баравар орқадалигимизни кўйиб турайлик, кечагина отдан тушган қозоқлар ва туркманлардан 8-10 баравар орқадамиз. Аҳолининг ўртача ойлиги билан ҳам шунча орқадамиз. Ўзбек профессорлари қозоқ дворникларидан кам маош оладилар.\nПрезидентнинг вазифаси – Ўзбекистонни бу ғариб аҳволдан олиб чиқиш устидай ўйлаш-ку, иқтисодиётимизда фундаментал ислоҳотлар ўтказиш-ку, ҳали ҳам Совет замонидан қолган маъмурий-буйруқбозлик тузимини тўла бозор иқтисодиётига ўтказишни устида ишлаш-ку, Ўзбекистонда бойлар, яъни бозор иқтисодиётининг мотори бўлган инвесторлар синфи пайдо қилдирмаслик учун Лубянканинг агенти, тожик асли Ўзбекистоннинг душмани Ислом Карим атайлаб яратган тўсиқларни йўқ қилиш-ку!\nШавкат Мирзиё ҳамма ерда бўлгани каби, Навоийда ҳам, бундай фундаментал муаммоларни тилга ҳам олгани йўқ. Нима, у шундай муаммоларни билмайдими? Ёки, Лубянканинг агенти Ислом Карим Ўзбекистон давлатини йўқ қилиш мақсадида бошлаган ишларини давом эттирмоқчими? Шундай бўлса, Шавкат Мирзиё ўзбек профессорлари қозоқ дворникларидан кам маош оладиган ҳолга тушганини - Ислом Карим яратган тожиклар режимининг мақсади йўлидаги катта ғалаба деб қарайдими?\nМана, унинг бозордаги пистачка сотувчи хотинлар даражасига гапларидан намуналар:\n- Тўй - агар буни тагини суриштирсак, ўғрилик.\n- Бош вазирдан, ҳокимдан бошлаб ижроия органи вакилларининг тўй-маросимларга бориши ман этилади.\n- Чойхоналарда давлат машинасини кўрган куним, ўшаларни ишдан олиб ташлайман, жазолайман¸\n- Бирорта раҳбар¸ мандан бошлаб¸ туғилган куниниям нишонламайди. Бўлди¸ у замонлар ўтди¸ одамларнинг ғашини келтираяпти бу нарса, лаънатини келтираяпти.\n- Маросим ҳам¸ тўй ҳам раҳбарларсиз бўлади. Бош вазир боради ғўддайиб ҳамма муовини билан¸ ҳамма туради... Сан ўша 20 кило гўштнинг пулига камбағалнинг уйини краска қилиб бер¸ уйига телевизор олиб бер¸ ноинсоф.\n- 110 киши, 120 киши, тамом. Жуда борса¸ 150 кишилик тўй қилади. Бошқа тўй бўлмайди, ҳеч қаерда. Жуда яхши бўлади, фақат ёшлар бўлади, тўйда. Қариялар нон синдиришга боради, ёшлар тўйга боради. Мен шундай қарор ёзиб чиқаришга мажбурман.\n- Аввало¸ эрталабки тўйлар йўқ бўлади. Бўлди энди, обедда соат бирдан иккигача тўй. Кечқурун қайси ресторан тўй қилса, ўша ресторанни ёпамиз, тамом.\n- Бу халқимизга хиёнат бўлаяпти!\nОлдимизда шунча муаммолар турган экан, Шавкат Мирзиё ўзбекларнинг аҳмоқона тўй қилиш одати устида узунан узоқ нутқ сўзлаганига ва бу ерда келтирилган бозордаги пистачкачи хотинларнинг валдирашларидан фарқи бўлмаган гаплар гапиришига нима дейсиз? Тўғри, “Бирлик” Партиясининг жарчиси бўлган “Ҳаракат” Хабар Агентлиги ўзбеклар овқат ейиш ва ҳожатхонага боришдан бошқа нарса билан ишлари бўлмай қолган ҳолга туширилганини йиллардан бери айтиб келмоқда. Табиий, тўйлар, бўлар-бўлмасга эрталаб ош бериш, гап бериш одатлари ҳам шу “овқат ейиш” ибораси ичига киритилган.\nАгарда Ўзбекистонда халқ тарафидан сайланган Олий Мажлис, диктаторликдан мустақил бўлган “Бирлик” каби партиялар, “Ҳаракат” каби хабар воситалари бўлса эди, ўзбекларнинг бундай аҳмоқона анъаналари аллақчон йўқ қилинган бўларди.\nЎзбекистон президенти бозордагии пистачка сотувчи хотинлар даражасидаги гаплар гапириш билан овора бўлиш ўрнига, ватанимизнинг юқорида санаб ўтилган муаммолари устида “Бирлик” каби мухолифат партиялари ва “Ҳаракат” каби мустақил оммавий ахборот воситаларининг танқидий назорати остида ишласа эди, ҳозир Ўзбекистонимиз минтақадаги ЭНГ БОЙ, ЭНГ КУЧЛИ, ЭНГ ҚУДРАТЛИ, ЭНГ ОБРЎЛИ давлат бўларди.\nЭй, ўзбеклар, кўзингизни очинг, майдонларга чиқиб, Шавкат Мирзиёни ватанимиз ва миллатимзнинг юқорида санаб ўтилган муаммолари устида ишлашга мажбур қилинг, тўғрироғи, биргалашиб қилайлик!


Таҳлилчилар Ўзбекистонда талаб юқори бўлган йўналишларга авиачипталар нархлари ўсиш суръатларини ҳисоблаб чиқди\n2020 йилда ўзбекистонликлар орасида кўпинча Россия, Туркия, Қозоғистон, Беларус ва Жанубий Корея давлатларига авиачипта харид қилиш учун талаб юқори бўлган. Шу билан бир қаторда, ушбу йўналишлардаги авиачипталар нархи сезиларли даражада ошган.\nAviasales маълумотига кўра, айни пайтда Ўзбекистондан Россияга парвоз нархи 391 долларни ташкил этади, бу 2020 йилга нисбатан 55 фоизга қимматроқдир. Туркияга чиптанинг нархи ўртача 359 долларни ташкил этади, бу ўтган йилга нисбатан 8 фоизга кўпдир.\nТаъкидланишича, ўзбекистонликларнинг саёҳатга бўлган қизиқиши ҳали ҳам юқори даражада. Банд қилинган авиачипталар сони ковидгача бўлган даражага нисбатан 30 фоизга, қидирувлар сони эса 71 фоизга тикланган.\n2020 йилда ўзбекистонликлар орасида кўпинча Россия, Туркия, Қозоғистон, Беларус ва Жанубий Корея давлатларига чипта харид қилиш учун талаб юқори бўлган. 2019 йилда авиачиптага талаб юқори бўлган давлатлар учлигини Жанубий Корея якунлаган, Хитой бешинчи поғонани эгаллаган. Оммабоп йўналишлар рўйхатининг ўзгариши ва талабнинг кескин пасайиши натижасида авиачипталар нархи сезиларли даражада ошган. Натижада Россияга парвозларнинг ўртача нархи 18,2 фоизга, Туркияга 20,6 фоизга ва Қозоғистонга 45,6 фоизга ўсган.\n2020 йилда ички саёҳат билан боғлиқ вазият ҳам юқоридаги ҳолатга ўхшаш. Банд қилинган авиачипталар миқдори 66 фоизга, қидирувлар сони эса 35 фоизга қисқарган.\nШунингдек, ички рейсларнинг ўртача нархида ҳам ўсиш кузатилган. 2019 йилда авиачипта ўртача 41,4 доллардан сотилган бўлса, 2020 йилда бу кўрсаткич 50 долларни ташкил қилган.\n2021 йилда туризм бозори аста-секин тиклана бошланиши ортидан Россия, Қозоғистон, Туркия, Беларус ва Бирлашган Араб Амирликлари каби мамлакатларга авиачипта сотиб олишга бўлган юқори талаб натижасида нархларда ошиш кузатилган.


АҚШда саммитлар даври бошланмоқда\nЖорий ҳафта АҚШда бир нечта халқаро саммит иш бошлайди ва уларда Эрон ядровий дастури, Яқин Шарқ тинчлик жараёни ҳамда глобал молиявий бўҳрон каби масалалар муҳокама этилади.\nБугун АҚШ президенти Барак Обама Нью Йоркка бориб¸ бу ерда АҚШ раҳбари БМТ Бош ассамблеяси йиғинида иштирок этиб, нутқ сўзлайди.\nСешанба куни Барак Обама Исроил ва Фаластин етакчилари билан Яқин Шарқ тинчлик масаласида уч томонлама музокаралар ўтказади.\nБундан ташқари АҚШ президенти россиялик ҳамкасби Дмитрий Медведев ҳамда Япония ва Хитой етакчилари билан яккама-якка сўзлашувлар олиб боради.\nПайшанба куни Барак Обама БМТ Хавфсизлик кенгашида ядровий қуролсизланиш мавзуида ўтказиладиган йиғинга раислик қилади.\nЖорий ҳафта якунида эса Обама Катта йигирмалик саммитига мезбонлик қилади. Глобал молиявий бўҳрон ва уни бартараф этиш муаммолари Питтсбург саммити диққат-марказида бўлади.


Ўзбекистон НАТОдан ҳарбий таълим бўйича кўмак олмоқчи - BBC Uzbek - O'zbekiston\nЎзбекистон НАТОдан ҳарбий таълим бўйича кўмак олмоқчи\nСўнгги янгиланиш 5 феврал 2013 - 09:37 GMT\nНАТОнинг "Тинчлик йўлидаги ҳамкорлик" дастурига Ўзбекистон 1994 йил қўшилган.\nТаҳлилчиларга кўра, Ўзбекистон айни пайтда ҳарбий ҳамкорлик соҳасидаги сиёсатини ислоҳ қиларкан, собиқ Иттифоқдаги ҳамкорларидан тобора узоқлашиб, Ғарб билан алоқаларини яхшилашга ҳаракат қилмоқда.\nБу қарор аллақачон шу мақсадда қўйилган дастлабки қадамларда аксини топаётганлигини Шимолий Атлантика Иттифоқи вакиллари ҳам тасдиқлашмоқда.\nРасмий Тошкент НАТОдан ҳарбий таълимни ривожлантириш учун кўмак сўрамоқда.\nНАТО Бош котиби Андерс Фоғ Расмуссен ўзининг йиллик ҳисоботида Тошкентдан ҳарбий таълим соҳасида ташкилий ва назарий кўмаклар кўрсатишни сўраб мурожаат қилинганини айтган.\n"Тинчлик учун ҳамкорлик"\nЖаноб Расмуссеннинг таъкидлашича, таълим дастури "трансформация жараёнидаги асосий восита бўлиб, НАТО ундан ҳамкор-давлатларда ўтказилаётган ислоҳотларни дастаклашда фойдаланади".\nНАТОнинг ҳарбий таълим дастури даставвал НАТОга аъзо давлатлар қуролли кучларининг даражасини ошириш мақсадига қаратилган бўлиб, кейинчалик унинг миқёси кенгайиб, аъзо давлатларнинг ҳамкорлари билан қуролли кучлар, хавфсизлик ва мудофаа соҳаларида ўқув институтларини ислоҳ қилиш ва ривожлантириш бўйича ҳамкорлик воситаси сифатида фойдаланилмоқда.\nНАТО Бош котиби ҳисоботига кўра, айни пайтда дастур бўйича лойиҳалар Озарбайжон, Арманистон, Афғонистон, Гуржистон ва Молдова республикаларида амалга ошириб келмоқда.\nШимолий Атлантика блоги маълумотларига кўра, "Ҳарбий таълимни чуқурлаштириш дастури" илк бор Қозоғистонда йўлга қўйилган. Лойиҳа Алянснинг хавфсизлик масалаларини тадқиқ этувчи "Тинчлик учун ҳамкорлик" ишчи гуруҳи томонидан тузилган.\nБу гуруҳ-Консорциум таркибига 59 мамлакатнинг хавфсизлик масалалари билан шуғулланувчи 800 дан ортиқ ҳарбий академия ва институтлари киради.\nАвстрия, Канада, Олмония, НАТО халқаро аъзоси, Швецария ва АҚШ вакилларидан ташкил топган гуруҳ Катта маслаҳат кенгаши ҳисобланади.\nЭнди бу давлатлар қаторига кўмак сўраб мурожаат қилган Украина ва Ўзбекистон ҳам қўшилиши мумкин.\nЎзбекистонга нега айнан шу пайтда кўмак зарур бўлди?\nТаҳлилчиларнинг фикрича, бу хабар Ўзбекистон раҳбарининг яқин келажакда қатор сабабларга кўра, Шимолий Атлантика Иттифоқи билан алоқаларни ривожлантириш учун жиддий аҳд қилганлигини кўрсатади.\nЭнг аввало, расмий Тошкент ўзининг Афғонистон билан мавжуд географик ҳолатидан имкони борича яхши фойда олмоқчи.\nМаълумки, кейинги йилдан НАТО қўшинларини Афғонистондан олиб чиқа бошлайди.\nБу борада Тошкент аллақачон Вашингтон ва унинг ҳамкорларига ўз ҳудудидан техника ва шахсий таркибларни олиб чиқиб кетишда фойдаланишга рухсат берганлиги айтилмоқда.\nБунга жавобан Ўзбекистон НАТО ҳарбийлари ишлатган ҳарбий техника ва анжомларнинг бир қисмини олиб қолишга умид қилмоқда.\nБулар қаторига оғир артиллерия ва махсус автомобил воситаларидан тортиб, тунда ишлатиладиган кўзойнаклар, мина топиш асбоблари ва бошқалар киради.\nАҚШ Давлат департаменти Ўзбекистонга бундай ёрдам кўрсатилишини маълум қилгани табиийки Россия ва Коллектив хавфсизлик ташкилоти давлатларининг жиғига теккан.\nЎзбекистон ва НАТОнинг бўлажак ҳамкорлиги танқидчилари бир неча йиллар олдин Андижон воқеалари пайти Ўзбекистонга ҳарбий техника ва қуроллар етказиб беришга халқаро тақиқ қўйилган бўлса, айни пайтда ҳарбий манфаат бунинг ҳаммасидан кўз юмишга олиб келиши мумкин эканлигини киноя қилмоқдалар.\nТаҳлилчилар қўшни давлатларнинг бу борадаги хавотирларига эътибор қаратаркан, Ислом Каримовнинг ўтган йили "Сув учун минтақада уруш чиқиши мумкин" деган баёнотини эслашади.\nШу билан бирга расмий Тошкентнинг хавотирлари ҳам йўқ эмас. Коллектив Хавфсизлик Ташкилоти шартномасига кўра, аъзо давлатларнинг бирига хавф туғиладиган бўлса, ҳамкорлар керак бўлганда ҳарбий ёрдам кўрсатиши кўзда тутилади.\nШу тариқа айтиш мумкинки, Ўзбекистон НАТО билан алоқани яхшилаб, "икки қуённи уриши" мумкин. Алянсдан назарий ва техник ёрдам олиш билан бирга, шундай қудратли ҳамкор билан Тошкент аввало Тожикистон ва Қирғизистон каби қўшни давлатлар, шунингдек бошқа КХТ давлатлари олдида ўзини бемалол хавфсиз сезиши мумкин, дейишмоқда кузатувчилар.\nАҚШ Афғонистонда 10 минг нафар ҳарбийларини қолдирмоқчи


11:03 / 09.06.2016\nЎзбекистон Республикаси ҳуқуқ-тартибот идоралари мамлакат фуқароси Шукурилло Қўзиевни қабул қилиб олишди. У республика Жиноят Кодексининг 167 моддаси 3 банди «а, в» хатбошиси (ўғирлик), 205 моддаси 2 банди «а, б, в» хатбошиси (лавозимини суиистеъмол қилиш), 209 моддаси 2 банди «а, б» хатбошиси (лавозим фирибгарлиги), 243 моддаси (жиноий фаолият орқали топилган даромадларни легаллаштириш)да кўрсатилган жиноятларни содир этган.\nРеспублика ҳуқуқ-тартибот идоралари маълумотларига кўра, Қўзиев 2005-2007 йилларда тадбиркорлик фаолияти билан шуғулланган. У уюшган жиноий гуруҳ таркибида жисмоний ва юридик шахсларнинг маблағларини катта фоизларни ваъда қилиб, ўз назоратидаги банкка жалб этган.\nКейинчалик Қўзиев бу маблағларни ўзи ташкил этган сохта ташкилотларга кредит тақдим этиш важи билан ўтказган. Сўнгра ўша ташкилотлардаги маблағлар нақд пулга айлантирилган ва ўзлаштирилган.\nБу жиноий ҳаракатдан етказилган зарар 280 млн сўмни ташкил этган.\nБундан ташқари, Қўзиев ташкилотларнинг Низом ҳужжатлари, банкнинг қатор расмий ҳужжатларини бир неча марта ўзгартирган.\nШу билан бирга, уюшган жиноий гуруҳ таркибида, сохта молиявий амалиётлар воситасида 9,9 млрд сўмни ўзлаштириб юборган.\nЎтган йилнинг октябрь ойида Шукурилло Қўзиев Россия полицияси томонидан Подмосковьянинг Клин туманида ушланган эди.\nМосква области прокуратураси унга нисбатан экстрадиция текширувини амалга оширган. Материаллар Россия Федерацияси Бош прокуратурасига юборилган. Бош прокуратура қарорига кўра, Қўзиев жиноий жавобгарликка тортиш мақсадида Ўзбекистон томонига топширилган.


ЎЗБЕКИСТОН РЕСПУБЛИКАСИ ОЛИЙ СУДИБУХОРОДА ПОРА УСТИДА ҚЎЛГА ОЛИНГАН ИИБ ХОДИМИ ОЗОДЛИКДАН МАҲРУМ ЭТИЛДИ from\nҲолатга кўра, 2018 йилнинг декабрь ойида Қоракўл туманидаги «Диёр» чойхонасига овқатлангани келган фуқаролар Ғ.А. ва Э.Р. спиртли ичимлик истеъмол қилган. Оқибатда кафе ишчиси Н.Т. исмли аёл билан жанжал содир қилган. Ғ.А. аёлни ҳақоратлаган ва урган. Ушбу юзасидан Н.Т. тумандаги «Пахтакор» маҳалла фуқаролар йиғини, «Гулобод» кўчасида жойлашган ички ишлар органлари таянч пунктига борган ва ИИБ ҲПБ профилактика инспектори Нурали Бековга шикоят аризасини қолдирган. Инспектор хизмат вазифаси ва Ўзбекистон Республикаси МЖТКнинг талабига кўра, маъмурий ҳуқуқбузарлик содир этган шахсга нисбатан баённома юритиб, ҳужжатларни белгиланган тартибда ва муддатда судга жўнатиши лозим бўлган. Бироқ ғараз йўл билан жавобгар томондан 400 минг сўм ундириш мақсадида иш юритувидаги 2018 йил 8 декабрда тузилган маъмурий баённомани 2019 йил 17 январь кунига қадар судга топширмаган.\nМаъмурий баённома бўйича Ўзбекистон Республикаси МЖТКнинг 183-моддаси (Майда безорилик) билан жавобгарликка тортилаётган Ғ.А.га, «Агар 400 минг сўм пул берсанг, жабрланувчидан даъвоси йўқлиги тўғрисида ариза оламан, йўқса, ишни судга тақдим қиламан. Суд қарорига кўра, 15 суткага қамаласан», — дея қўрқитиб, уни пора беришга мажбур қилиб келган.\nКам таъминланган ва ночор фуқаро ИИБ ҲПБ профилактика инспектори талаб қилаётган пулни тўплай олмаган. Нурали Беков қайта-қайта қўнғироқ қилиб, 400 000 сўм миқдоридаги пулни талаб қилиб чақиравергач, Ғ.А. унинг хизмат хонасига келиб, ўзининг Тошкентга пул ишлаш учун кетганини, бироқ етарлича маблағ тўплай олмаганини тушунтирган. Нурали Беков эса ўз хизмат хонаси деразаси ойнасига парда ўрнатишини ва пулини тўлашни эса Ғ.А. зиммасига «юклаган».\nОрадан бир неча кун ўтгач, инспектор ходими Ғ.А.га яна қўнғироқ қилиб, ўз хизмат хонаси деразасига парда ўрнатгани ва зудлик билан келиб, унинг пулини тўлаб кетишини талаб қила бошлаган. Ўзи ва оиласини боқиш учун топаётган харажатидан орттира олмаётган фуқаро Ғ.А. инспектор талаб қилаётган 400 000 сўм миқдоридаги пулни тўплай олмагач, ДХХ Олот туман бўлинмаси бошлиғи номига ҳолат юзасидан ариза ёзишга мажбур бўлган. 2019 йилнинг 15 январь куни ушбу ариза юзасидан ДХХ ва ИИБ ходимлари томонидан назорат тариқасида Ғ.А.га 200 минг сўм пул берилган. Жавобгар шахс бу пулларни ИИБ профилактика инспектори Нурали Бековнинг хизмат хонасига олиб борган. Бироқ Нурали Беков «Бу пулларингни олмайман, 400 минг сўмни тўлиқ қилиб келмасанг, 15 суткага қамаласан!» — деган таҳдид ва қўрқитув билан ўзининг хизмат хонасидан чиқариб юборган.\nШундан сўнг туман ИИБ, прокуратура ва ДХХ ходимлари ҳамкорлигида тезкор тадбир ўтказилиб, жавобгар шахсга кимёвий ишлов берилган 400 минг сўм пуллар берилган. ИИБ ҲПБ профилактика инспектори Нурали Беков Ғ.А.ни пора беришга мажбур этадиган шароитга қасддан ундовчи хатти-ҳаракати билан жиноят устида қўлга олинган.\n2019 йилнинг 25 май куни жиноят ишлари бўйича Қоракўл туман суди ҳукмига кўра, судланувчи Нурали Беков Ўзбекистон Республикаси Жиноят Кодекси 210-моддаси 2-қисмининг «в» банди (Тамагирлик йўли билан пора олиш) билан айбдор деб топилган. Унга нисбатан Жиноят Кодекси 57-моддасини қўлланилиб, 2 йил муддатга моддий жавобгарлик ва мансабдорлик лавозимларида ишлаш ҳуқуқидан маҳрум этилиб, 3 йил 6 ой муддатга озодликдан маҳрум қилиш жазоси тайинланган.


Қишлоқ хўжалиги фанлари номзоди Қурбон Розиқов фикрича, Ўзбекистондаги суғориладиган ер майдонлари мелиоратив аҳволини яхшилаш ва тупроқ унумдорлигини ошириш учун бирор чора кўришдан олдин собиқ совет даврида ўта кўп миқдорда фойдаланилган зарарли кимёвий ўғитлар экин майдонларига қанчалик зарар етказганини аниқ тасаввур қилиш керак.\n“Зарарли кимëвий ўғитлар 1 квадрат километр майдонда 72 килограммдан ошиб кетди. АҚШда бу кўрсаткич 1 килограмм, Россияда ўрта ҳисобда 4 килограмм. Шундай даражада заҳарланиб кетган бу ерларда дон етиштириб халқ истеъмоли учун ишлатиш мумкин эмас. Бу жиноят”,- дейди олим.\nШу боис, мамлакатдаги ўта заҳарланган экин майдонларида фақатгина пахта етиштириш мумкин, холос, деб ҳисоблайди Қурбон Розиқов ва буни мамлакат иқтисоди учун шаксиз тўғри йўл, деб билади.\n“Пахта ўсиши мумкин бўлган минтақалар дунëда озгина. Аммо пахта толасидан етиштириладиган кийимни киядиган халқ бутун дунëда. Бизнинг республикамиз тақдирини, келажагини пахтачилик белгилайди”,- дейди олим.\nУнинг сўзларига кўра, ерни ўз эгасига топширишдан аввал унинг унумдорлиги ва мелиоратив ҳолатини яхшилаш лозим ва бунинг 2 йўли бор.\n“Биринчи йўли - маҳаллий ўғит ишлатиш. Иккинчи йўли - яхши алмашлаб экишни жорий қилиш. Аммо маҳаллий ўғит ишлатиш орқали буни ҳеч қачон ҳал қилиб бўлмайди. Чунки ҳамма майдонга ҳар йили камида 30-40 минг тоннадан гўнг ишлатишимиз керак. Бугунги кунда гўнгнинг миқдори 1-2 тоннадан ошмайди билишимча”,- деди Қ.Розиқов.\nДемак, ҳозир ернинг мелиоратив аҳволини яхшилаш ва унумдорлигини оширишда, Қурбон Розиқов фикрича, энг тўғри ва тезкор ечим – ерни ўз эгасига топишириш ва алмашлаб экиш.\n“Бутун қишлоқ хўжалигини, пахтачиликни ҳамма томондан ривожлантириш учун лозим бўлган барча инфратузилма мавжуд. Ана шу инфратузилмани синдирмасдан сақлаб қолиб, бутун хўжаликни битта ақли расо тадбиркорга хусусий мулк қилиб бериш керак. 500 гектарлик кичикроқ хўжаликни фермерларга бўлиш керак. Қанақа фермер бўлиш керак, деган саволга жавоб излаш учун АҚШнинг ютуғига мурожаат қилиш керак. Бугун АҚШда 300-500 гектар ерга эга бўлган пахтачиликдаги фермер пахта-беда алмашлаб экишини жорий қилиб, пахта етиштиряпти. Озуқа экинлари ҳосилини асраб-авайлаб тўплаб, махсус чорвачилик билан шуғулланадиган қўшни фермерга сотади. Ана шу усул бизда жорий қилинса, яхши бўларди”,- деганди Қурбон Розиқов бундан аввалги эшиттиришлардан бирида. Аммо ўша вақтда у таклифига қулоқ солгувчи расмийлар топилмаслиги мумкинлигини эътироф этган.\n“5 йилдан бери раҳбарларимизга мурожаат қилиб, илтимос қиляпман. Балки сизларнинг радио орқали овозимни эшитар. Ҳар қайси вилоятда 3 тадан хўжаликда 2-3 та таклифни ҳаëт имтиҳонидан ўтказсак, 1-2 йилда унинг фойда-зарарлиги аниқ бўлади. Мен бунга аминман. Бундан бошқа тўғри йўлнинг ўзи йўқ. Агар шу ишни ҳозир бажармасак 20-30 йилда Оролимизни бой берганга ўхшаб тупроғимиз унумдорлигини ҳам бой берамиз. Бу ҳалокат. Бунга йўл қўйиб бўлмайди”,- дея хавотир билдирган эди Қурбон Розиқов.


БЕДАВО КАСАЛЛИКДАН САҚЛАНИНГ\nҚутуриш – иссиқ қонли ҳайвонлар ҳамда одамда учрайдиган ўта хавфли юқумли касаллик ҳисобланади. Инсониятга қадимдан маълум бўлган бу касаллик муқаддам "гидрофобия", яъни "сувдан қўрқиш" деб номланган. Машҳур француз олими Луи Пастер 1884 йилда биринчи бўлиб қутуриш касаллигига қарши вакцина ишлаб чиққан ва бу вакцинани ит, бўри тишлаган одамларни қутуришга қарши эмлаш учун биринчи бор қўллаган. Оламшумул ушбу кашфиёт бугунги кунда ҳам дунёда кенг қўллаб келинмоқда. Махсус санитария қонун-қоидалари ишлаб чиқилиб, татбиқ этилиши натижасида Норвегия, Швеция, Дания, Англия ва бошқа Европа давлатларида қутуриш касаллиги батамом тугатилган. Одамлар ўртасида қайд этилаётган қутуриш касаллигининг 95 фоизга яқини Африка ва Осиё қитъалари мамлакатларига тўғри келади. Республикамизда қутуриш касаллиги одамларда аҳён-аҳён бўлсада, аммо учраб турибди.\nҚутуриш касаллигини асаб тизимига таъсир қиладиган нейротроп вируслар қўзғатади. Ушбу вирус сақловчиси ва манбалари ёввойи ҳайвонлардан бўри, чиябўри, тулки, кемирувчилар, кўршапалак, уй ҳайвонларидан – ит, мушук кабилар ҳисобланади. Республикамизда одам учун қутуриш касаллиги қўзғатувчиси манбаи ўртача 95 фоиз ҳолатларда ит, беш фоизгача – мушук ва бошқа ҳайвонлардир. Касаллик одамга асосан ҳайвонлар тишлаши, айрим ҳолларда – тирнаши ва сўлаклаши натижасида юқади. Ҳайвондан ҳайвонга ҳам юқади, бироқ одамдан одамга ва одамдан ҳайвонга юқмайди. Қутуриш ҳар хил ҳайвонларда турлича кечади. Итларда касалликнинг яширин даври, яъни касаллик вируси ит организмига тушганидан токи касалликнинг илк аломатлари рўёбга чиққунга қадар бўлган давр: икки ҳафтадан 8 ҳафтагача давом этади, баъзида бу давр саккиз ойгача чўзилиши мумкин. Касалликнинг биринчи кунлари ит эгасига итоат этмайди, ёнига чақирса келмайди, яшириниб, ўзини олиб қочишга ҳаракат қилади, бирданига ўзгариб қолади. Кейинчалик ит еб бўлмайдиган, яъни дуч келган тош, дарахт, латта ва бошқа нарсаларни ғажий бошлайди. Оғзидан кўп сўлак оқади, ҳуриши ўзгаради, бўғиқ бўлади. Тўғри йўналишда чопиб, дуч келган нарсага, шу жумладан ҳайвонлар ва одамга ҳам ташланиб, тишлайди. Шундай ҳолатда ит бир кунда 50 километргача масофани босиши мумкин. Лекин борган сари аҳволи оғирлашади, оёқларида фалаж бошланади, беш-олти кун ўтгач, ўлади. Мушукларда қутуриш касаллиги тўсатдан қўзғалиш билан бошланади. Мушук жуда тажовузкор ҳамда ҳужумкор бўлиб, дуч келган ҳайвонлар, одамларга ҳам ташланади, уларни тирнайди ва тишлайди. Касаллик бошланганидан икки-уч кундан кейин фалаж мушук ҳалок бўлади.\nОдамларда қутуриш касаллигининг яширин даври етти кундан бир йилгача чўзилиши мумкин. Аксарият ҳолларда касалликнинг яширин даври ўртача икки-уч ой давом этади. Бу вақт қисқа ёки узоқ давом этиши вирус хусусиятлари, одамнинг касалликлар билан курашиш қобилияти, тишлаган ҳайвоннинг тури, жароҳатнинг қаерда жойлашганлиги, катта-кичиклиги ва чуқур-юзакилигига боғлиқ бўлади. Бошланғич давр бир-уч кун давом этади. Бу вақт давомида тишланган жой қичийди, тортишиб оғрийди. Бемор тушкунликка тушади, одамлар билан мулоқотдан қочади, уйқуси бузилади, иштаҳаси бўғилади, қўрқув ҳисси пайдо бўлади, кайфияти ўзгариб туради. Ке¬йин касалликнинг қўзғалиш даври бошланади. Касалликнинг шу даврини кузатган олим Д. Самойлович эсдаликларида шундай ёзиб қолдирган: "Инсоният дунёга келибдики, қанчадан-қанча касалликларни бошдан кечирган, аммо қутуриш касаллигига чалинган бемор аҳволини кўришдек қўрқинчли ва даҳшатлироқ ҳолат бўлмаса керак".\nҲақиқатан ҳам қутуриш касаллигининг қўзғалиш даври оғир кечади. Бир марта шундай касални кўрган одам ҳеч қачон ёдидан чиқара олмайди, унинг ҳаётида бу ҳолат бир умрга муҳрланиб қолади. Касалликнинг қўзғалиш даврида беморнинг тана ҳарорати кўтарилади, қон томирлари уриши тезлашади, у сувни кўрганда, ҳаттоки сув тўғрисида эшитганда, ютиш мушаклари тортишиб, қисқариб, қаттиқ оғрийди, яъни беморда гидрофобия аломати кузатилади. Кейинчалик ҳаводан (аэрофобия), ёруғликдан (фотофобия) ва шовқиндан қўрқиш (акус¬тофобия) аломатлари ҳам юзага келади. Беморнинг бадани терлайди, оғзидан кўп сўлак оқа бошлайди, нафас олиши бузилади, мушаклар тортишади, эс-ҳуши кирарли-чиқарли бўлиб, кўзига йўқ нарсалар кўринади (галлюцинация), алаҳсирайди.\nШундан сўнг касалликнинг фалаж даври бошланади. Секин-аста бемор оёқлари, орадан 15-20 соат вақт ўтгач эса тананинг бошқа мушаклари ҳам фалаж бўлади. Сўлак оқиши давом этаверади, тана ҳарорати яна кўтарилади. Юрак-томир фаолияти етишмаслиги ёки нафас марказининг фалажи оқибатида у ўлади. Касаллик ҳайвонларда бўладими ёки одамда, ўлим билан тугайди. Бугунги кунгача бу даҳшатли касалликнинг самарали даволаш усуллари ишлаб чиқилмаган. Шу боис ҳам биз кўпроқ қутуриш касаллигининг олдини олиш, ундан сақланиш ҳақида ўйлашимиз керак. Касалликнинг олдини олишнинг олтин қоидаси бор, у ҳам бўлса ҳайвон тишлашидан сақланиш, бордию тишланиш содир бўлса, шу заҳотиёқ тегишли тиббиёт муассасасига мурожаат қилиб, қутуришга қарши эмлаш зарур. Қутуриш аввало ҳайвонлар касаллиги, одамга фақат ҳайвонлардан юқади. Шу сабабли касалликнинг биринчи навбатда ҳайвонлар ўртасида қайд этилишига йўл қуймаслик керак.\nМинг афсус билан таъкидлаш жоизки, республикамиз миқёсида аксарият фуқаролар ит сақлаш қоидаларига риоя қилмайди, ҳаттоки бу қоидаларни яхши билмайди, сақлаш ва парваришлаш бўйича ит эгаларида амал қилмаслик ҳолатлари учрайди. Одамлар асосан уйда сақланаётган итлар тишлаши натижасида жабрланиши шу боисдандир. Бу борада республикамиз икки қишлоқ туманида охирги беш йиллик маълумотлар таҳлил қилинганида, ит сақланадиган хонадонларда 65 фоиз ҳолатларда итлар ветеринария идоралари ҳисобига олинмаганлиги, бу борада гувоҳнома йўқлиги, 85 фоиз ҳолатларда итлар боғлиқсиз юрганлиги, 90 фоиз ҳолатларда ит эгалари уй ҳайвонини сақлаш қоидаларига умуман ёки тўлиқ риоя қилмаслиги, 60 фоизга яқин ит эгалари қутуриш касаллиги одамга асосан итлардан юқишини билмаслиги аниқланган. Бундай ҳолатларни республикамизнинг бош¬қа туман ва шаҳарларида ҳам кузатиш мумкин.\nҲайвон тишлашидан жабрланганларни эмлаш учун давлатнинг миллион-миллион маблағлари сарфланаётганлиги кўпчиликка сир эмас. Фуқаролар ҳайвон тишлаши натижасида ҳам жисмоний, ҳам моддий, ҳам маънавий зарар кўради, энг даҳшатлиси ва қўрқинч¬лиси – уларда ўлим муқаррар бўлган қутуриш касаллигининг юқиш ҳавфи туғилади. Баъзилар итини касал бўлгани ёки боқа олмагани учун кўчага ҳайдайди ёки қаерларгадир ташлаб келади. Шу тариқа бу итлар кейин қаровсиз, дайди бўлиб, қутуриш касаллиги манбаи сифатида атрофдагиларга жуда катта хавф туғдиради. Бугунги кунда республикамизда дайди итларни йўқотиш масаласи ҳам катта бир муаммога айланиб қолган. Бу муаммони эса айнан фуқароларимизнинг ўзи туғдираяпти. Чунки дайди итлар бошқа ҳудудлардан ёки ўзга "сайёра"дан келиб қолмайди.\nҲудудларда дайди ҳайвонлар, айниқса ит ва мушуклар пайдо бўлишига йўл қўймаслик, эгали ит ва мушукларни сақлаш қоидаларига мунтазам ва пухта амал қилиш, уларни ўз вақтида ветеринария идораларида ҳисобга олиб, қутуриш касаллигига қарши эмлаш, энг асосийси одамлар ҳайвонлар тишлашидан ҳимояланиши – ўта хавф¬ли, бедаво ҳисобланган қутуриш касаллигидан сақланишнинг гаровидир.\nҲусан САПАРОВ, Республика ДСЭНМ ўта хавфли юқумли касалликлар бўлими бошлиғи, тиббиёт фанлари номзоди.\n№ 6, 08.02.2013 « орқага


Вазир: Сурия ўзига қўлланган молиявий санкцияларни бекор қилдириш бўйича ҳаракатларни бошламоқда\n20:43 / 25.04.2016\nРасмий Дамашқ Суриянинг ташқи дунё билан молиявий операциялари бўйича қўлланган молиявий санкцияларни бекор қилиш ҳаракатларини бошлаган. Бу ҳақда Сурия бош вазири Воил ал-Халқига асосланиб РИА Новости агентлиги хабар тарқатган.\nУнинг айтишича, Суриянинг дунёдан узилиб қолмаслиги ва катта давлатларнинг қўллаб-қувватлашига эришилиши имкониятлари ўрганилмоқда. Сурия ҳукумати ташқи дунё билан алоқаларидаги молиявий санкцияларнинг бекор қилиниши бўйича режалар тузган.\nВазир шунингдек, Суриянинг "барча ҳамкор мамлакатлар билан муносабатларда молиявий тармоқ ташкил этиши, бу тармоқ орқали савдо, иқтисодий ҳамда молиявий соҳаларда ҳамкорлик қилиши" ҳақида гапирган.\nБундан олдинроқ, Сурия «АвтоВАЗ» билан ҳамкорлик бўйича диалогни тиклашга тайёрлиги маълум қилинганди.


25 Февраль 13:39\nNUR-SULTAN. Kazinform – 2019 йилда юртимиздаги инфратузилмаларга жами 2,5 млрд марта киберҳужум уюштирилган. Бу ҳақда ҚР Рақамли ривожланиш, инновация ва аэрокосмик саноат вазирлигининг Ахборот хавфсизлиги қўмитаси раисининг ўринбосари Руслан Абдиқалиқов гапириб берди, деб хабар беради Kazinform мухбири.\n«2019 йилда юртимиздаги барча инфратузилмаларга жами 2,5 млрд марта киберҳужум уюштирилган. Бизда электрон чегара мавжуд. У киберқалқоннинг бир элементидир. Маълумки, 2018 йилда Ахборот хавфсизлиги бўйича миллий мувофиқлаштириш маркази ташкил этилган. Асосий зарбани у қабул қилади. У бир йил ичида 2,5 млрд ҳажамни қайтаришга муваффақ бўлди. Ушбу рақам ҳар йил геометрик прогрессия бўйича ортиб бормоқда. Ушбу қалқон ўрнатилган пайтда бу кўрсатгич атиги 100 минг атрофида эди. Ўшанда шунинг ўзи бизга кўп бўлиб туюларди», - деди у Trend Micro Incorporated ва T&T Security компаниялари ўртасидаги келишувни имзолаш маросимида.\nУнинг айтишича, ҳозирда Қозоғистон учун 2,5 млрд киберҳужум унчалик қўрқинчли ҳолат эмас.\n«Биринчидан, бу бутун дунёда кузатилаётган ҳолат. Иккинчидан, бартараф этилмай қолган ҳужумнинг ўзи йўқ. Ҳимоя қалқони бундан да кўп ҳужумни бартараф эта олади. Электрон Ҳукумат инфратузилмасига 2,7 млн ҳужум қилинган. Бу катта қалқондан ўтиб кетган ҳужумлар. Аммо улар ҳам иккинчи даражали қалқон орқали бартараф этилди. Ўтган йилда Миллий ахборот технологиялар маркази базасида Тезкор ахборот хавфсизлиги маркази ташкил этилди. Электрон Ҳукуматга қилинган 2,7 млн ҳужумларни ана шу марказ бартараф этди. Аммо катта қалқон бўлмаганида, кичик ҳужумлар сони қанча бўлиши номаълум», - деди у.\n#Технологиялар #ҚР Индустрия ва инфратузилмаларни ривожлантириш вазирлиги


Буюк Британия: болалар эмланмайди\n19 Iyul 10:41 / Published in COVID-19\nБуюк Британия болаларни эмламайди\nБуюк Британия ҳукумати болаларни коронавирус инфекциясига қарши эмламаслигини эълон қилди. Қарор Вакциналар ва эмлашлар бўйича қўшма қўмитанинг (ВЭҚҚ) тавсияларига асосланиб, болаларни коронавирусга қарши оммавий эмлашдан воз кечишга қарор қилди.\nБирлашган Қиролликда улар фақат 12 ёшдан 15 ёшгача бўлган, шунингдек 18 ёшдан уч ой олдин хавф остида бўлган болаларга қарши COVID-19 га қарши эмлашни қарор қилдилар. АҚШ, Франция ва Исроилда 12 ёшдан ошган барча болаларни эмлантириш режалаштирилган.\n18 ёшгача бўлган одамлар Pfizеr/BiоNTech билан эмланади, у Буюк Британияда 12 ёшдан болалар орасида фойдаланиш учун тасдиқланган. Таъкидланишича, аллақачон 16 ёшдан 18 ёшгача бўлган хавфли гуруҳларга кирувчи болаларни, хусусан, иммуносупрессия билан яшайдиган болаларни эмлаш режалаштирилган, деб ёзади нашр.\nTagged under: АНГЛИЯ, Бирлашган қироллик, БУЮК БРИТАНИЯ, КОВИД-19, ЛОНДОН, ЭМЛАШ\nТошкент: карантин қоидалари кучайтирилди, шу жумладан жамоат транспортида


Қорақалпоғистон ва Хоразмдаги муҳтож оилаларга моддий ёрдам кўрсатилади\n20:52 / 03.04.2017\nЎзбекистон Республикаси Вазирлар Маҳкамасининг 2017 йил 30 мартдаги 165-сонли фармонига мувофиқ Қорақалпоғистон Республикаси ва Хоразм вилоятидаги ночор оилаларга бир марталик моддий ёрдам кўрсатиш тўғрисидаги Низом тасдиқланди. Бу ҳақида "Норма.уз" сайтида маълум қилинди.\nБир марталик моддий ёрдам Комиссиянинг фуқаролар йиғинини ижтимоий қўллаб-қувватлашга доир қарорига мувофиқ белгиланади ва йил бошида белгиланган энг кам иш ҳақининг 2-5 марталик суммаси миқдорида тўланади.\nКимларга моддий ёрдам кўрсатилади?\n- ўзгалар ёрдамига муҳтож (меҳнатга лаёқатсиз кишилар, меҳнатга лаёқатли оила аъзолари бўлмаган) ёлғиз фуқаролар ва пенсионерлар, боқувчиси ногирон бўлган оилалар ва аҳолининг бошқа кам таъминланган тоифасига;\n- ўз-ўзига хизмат кўрсатиш, меҳнат фаолияти билан шуғулланиш имконидан тўлиқ ёки қисман маҳрум I гуруҳ ногиронлари ёки оғир касалликка учраган кишиларга;\n- ягона боқувчисини йўқотган оилаларга (3 ой давомида);\n- ногирон бола ёки оиланинг I ё II гуруҳ ногирони ҳисобланувчи ёки оғир касалликдан азият чекувчи, жарроҳлик амалиёти ё бўлмаса, молиявий харажатларни талаб қилувчи узоқ (5 ойдан ортиқ) амбулатор муолажаларига эҳтиёж сезувчи бошқа аъзосини тўлиқ бўлмаган оилада парваришловчи ота ё онага;\n- икки ё ундан ортиқ фарзанди бўлган, ота-онадан бири I ёки II гуруҳ ногирони ҳисобланган, иккинчиси эса беморни парваришлаш туфайли меҳнат фаолиятини юрита олмайдиган ёхуд ота ҳам, она ҳам I ёки II гуруҳ ногирони бўлган тўлиқ оилалар.\nМоддий ёрдам кўрсатишнинг шарти юзага келган қийин ҳаётий муаммони мустақил ҳал қилишга имкон берувчи молиявий даромаднинг йўқлигидадир.\nҚийин ҳаётий вазиятлар тушунчасига нималар киради?\n- меҳнатга лаёқатсизлик (I гуруҳ ногирони)ни келтириб чиқарган ёки даволаш муолажалари узоқ вақт (5 ойдан зиёд) давомида дори вотситаларини қўллаш ёки жарроҳлик амалиётини талаб қилувчи оғир касалликлар;\n- турмуш ўртоқ, ота-она, боқувчининг ўлими;\n- табиий офатлар, ҳалокатлар, ёнғинлар ва бошқа фавқулодда вазиятлар натижасида ҳаёт, саломатлик ва мол-мулкка зиён етиши.\nБир марталик моддий ёрдам олган оилалар тўлов амалга оширилганидан бир йил ўтиб мазкур турдаги ёрдамни сўраб қайта мурожаат қилишлари мумкин бўлади.\nУшбу ҳужжатнинг тўлиқ матни билан "Ўзбекистон Республикаси қонунчилиги" ахборот-қидирув тизимида танишиш мумкин.\nҚорақалпоғистон Хоразм моддий ёрдам


ТАРИХИМИЗНИНГ НОЁБ ЁДГОРЛИГИ - Ўзбекистон овози газетаси\nТАРИХИМИЗНИНГ НОЁБ ЁДГОРЛИГИ\nЖонажон Ватан тарихини ўрганиш унинг буюк сиймолари ҳаёти, шаън-шукуҳи билан фахру ифтихор этиш туйғусидан келиб чиқади ва чиндан ҳам, шундай ишга қўл урган арбоб, олим ёки адибга қарата ҳақиқий Ватан ўғли экан, ўз фарзандлик бурчини адо этибди, деб тасаннолар айтамиз.\nПрофессор Акмал Саидовнинг «Ҳазрат Занги ота» китоби ана шу фикримизга яққол мисол бўла олади. Ўзбекистон мусулмонлари идораси раиси, муфтий Усмонхон Алимов томонидан китобга ёзилган сўзбоши «Фарзандлик масъулияти» деб номлангани ҳам бежиз эмас.\nМуаллиф китобни ёзишга киришишдан олдин узоқ тайёргарлик кўргани, чуқур изланишлар қилганлиги, синчковлик билан катта илмий-тадқиқот ишлари олиб боргани шундоққина намоён бўлиб турибди. Келтирилган далилларнинг қайта-қайта назардан ўтказилгани, текширилгани, китоб охирида айрим сўз ва ибораларга батафсил изоҳ берилиши унинг илмий-маърифий қиммати юксак даражада бўлишини таъминлаган.\nХалқимизнинг улуғ пирларидан бўлган Занги отанинг ғаройиб ҳаёти, унга бўлган муносабатлар, Арслонбоб, Хожа Юсуф Ҳамадоний, Хожа Аҳмад Яссавий, Ҳаким ота каби устозлари ва Узун Ҳасан ота, Саййид ота, Бадр ота, Садр ота сингари халифа-издошлари силсиласи, оила ва авлодлари, туғилиб ўсган ҳамда истиқомат айлаган юртлари, маҳалла ва даҳаси, қишлоғи тарихи, пир шахсияти ҳамда фаолиятининг ўрганилиши, ҳаётининг кўҳна қўлёзмалар ва тарихий асарлардаги талқини, тасаввуф ва маънавият ҳақида теран мулоҳазалар ҳақидаги ишонарли кўплаб манбалардан олинган далиллар Занги ота шахсининг ҳам яқиндан, айтиш мумкинки, ҳам янгидан кашф этилишида катта омил бўлиб хизмат қилган.\nЗанги ота мақбараси қурилишига доир Соҳибқирон билан боғлиқ нақллар ғоятда катта аҳамиятга эга экани, мустақиллик даври архитектурасида Амир Темур бунёд эттирган ва Мирзо Улуғбек таъмирлатган ушбу тарихий-меъморий мажмуанинг роли алоҳида эътиборга лойиқлиги ҳақидаги фикрлар жуда ҳаётий ва ўринли.\nАйниқса, муаллиф XIV асрнинг охирларида Амир Темур томонидан Занги ота мажмуасининг бунёд этилгани манбаларда тасдиғини топган тарихий ҳақиқат эканини қайд этиб, бунинг бир эмас, нақд 10 та асосий сабабини кўрсатиб бергани таҳсинга сазовор, деб ўйлайман.\nАна шу сабабларни мухтасар тарзда кўриб чиқайлик.\nБиринчидан, Амир Темурнинг Аҳмад Яссавий шахси ва тариқатига, устозлари ҳамда издошларининг, шу жумладан, Занги отанинг фаолиятига қизиқиши катта бўлган.\nИккинчидан, Соҳибқироннинг отаси Амир Тарағай Хожагон тариқати намояндаси бўлмиш Сайид Амир Кулолнинг шогирди — жаҳрия шайхи Шамсиддин Кулолга мурид бўлганидек, Амир Темур ҳам мазкур шайхдан таълим олган. Ўз навбатида, сўфийлик таълимотида зикри жаҳрий айнан Занги ота томонидан кашф этилгани ва шогирдлари уни такомиллаштиргани, шу боис мазкур зикр тури баъзан «Занги ота зикри» номи билан ҳам қўлланилгани маълум.\nУчинчидан, Амир Темур адабиёт ва санъатнинг қадрига етадиган, жуда кўп шеърий ва насрий асарлардан хабардор зот бўлган. Шу маънода, Занги ота шахси ҳам машойих ва сўфий, ҳам ҳаким ва шоир, ҳам ориф ва кароматгўй авлиё сифатида Амир Темурнинг эътиборини тортган ҳамда ўзига мухлис қилиб олган бўлса ажаб эмас.\nТўртинчидан, Амир Темур ўша даврнинг бир қатор машҳур мутасаввифлари, хусусан, Амир Кулол, Шамсиддин Кулол, Саййид Барака, Зайниддин Абу Бакр Тойободий, Бобо Сунгу, Хожа Али каби шайхлар билан дўстлик ришталарини боғлаган, уларнинг пиру устозлари бўлмиш кўплаб азиз-авлиёлар мозорлари устига мақбаралар тиклаган.\nЗанги отанинг халқ орасида катта обрў-эътиборга эгалигини, унинг Саййид ота каби илғор шогирдлари Яссавий ҳикматлари билан қуролланиб, мўғулларни туркий тил ёрдамида мусулмонликка даъват қилганини Амир Темур яхши билган, албатта. Шунинг учун Соҳибқирон Занги отага ихлос қўйиб, ул зотнинг қабри устига ҳам кўркам мақбара қурдирган.\nБешинчидан, Тошкент ҳудуди Амир Темурнинг шимолдаги ерларга ҳарбий юришлари арафасида буюк саркарданинг қўшинлари тўпланадиган ёхуд олис сафарлардан сўнг тўхтаб ўтадиган стратегик манзил, Тошкент шаҳри эса мустаҳкам ҳарбий истеҳком ҳисобланган.\nЮртбошимиз таъбири билан айтганда, «Соҳибқирон ҳазратлари Туркистон ўлкасида буюк ва қудратли давлат барпо этишда Тошкентнинг қандай ҳал қилувчи аҳамиятга эга эканини яхши тушунар эди. Шунинг учун ҳам Тошкент ҳақли равишда темурийлар давлатининг мустаҳкам қўрғонига, салтанат таянчига айланди».\nXIV асрнинг сўнгги йигирма йили давомида Соҳибқирон томонидан Тошкент ҳудуди тубдан кенгайтирилган, унинг мудофаа тизими қайтадан қурилган. Шаҳар атрофида ҳам бир қатор бунёдкорлик ишлари амалга оширилган. Занги ота мажмуаси Амир Темурнинг Шош минтақасидаги шу каби изчил ободлик фаолияти доирасида бунёд этилган.\nОлтинчидан, Амир Темур 1361, 1363-1367, шунингдек, 1391, 1405 йиллари Тошкентда бўлган. Шундай ташрифларидан бирида Соҳибқирон бу ерда маълум муддат бетоб бўлиб ётган. Айрим манбаларга кўра, Амир Темур мўътабар аждодларнинг руҳий мададига ишонгани учун соғайиши билан азиз-авлиёларнинг мақбараларини обод этишни ният қилган. Занги ота мажмуаси ана шу қутлуғ ниятнинг амалдаги ижобатидир.\nЕттинчидан, Шош минтақасида, айниқса, Тошкент шаҳрида ўша даврда йирик зиёратгоҳлар ва меъморий ёдгорлик обидалари мавжуд бўлмагани учун Амир Темур Занги ота мажмуасини барпо этиш орқали бу бўшлиқни тўлдириш чорасини кўрган.\nСаккизинчидан, мўғуллар босқини оқибатида юз берган шафқатсиз вайронгарчиликлардан сўнг Шош минтақасида бир ярим аср давомида биронта масжид, мадраса ва мақбара тикланмаган. Шуни ҳисобга олган ҳолда, Соҳибқирон бу ҳудудда ўз салтанатининг нуфузига мос келадиган муҳташам меъморий обида қурдирган.\nТўққизинчидан, Занги ота тарихий-меъморий ансамблининг барпо этилиши, айрим манбаларга кўра, Амир Темур туркий халқларнинг атоқли дин арбоблари мозорларида хотира маросимлари ўтказиш, шу аснода давлат аҳамиятига молик масалаларни ҳал этиш анъанасига риоя қилганининг ўзига хос намоёнидир.\nЎнинчидан, ушбу мажмуанинг бунёд этилиши Амир Темурнинг, ҳойнаҳой, 1396 йилги Туркистонга сафари чоғида Хожа Аҳмад Яссавий мажмуасини бунёд эттириши воқеалари билан узвий боғлиқ.\nКўриб турганингиздек, келтирилган сабабларнинг барчаси асосли ва бири бошқасини моҳиятан тўлдиради, лекин инкор этмайди. Энг муҳими, бу сабаблар негизида Занги ота мажмуасини XIV асрнинг 90-йилларида Амир Темур қурдиргани факти ўзининг қайта-қайта тасдиғини топган.\nҲақиқатан ҳам, Амир Темур ва темурийлар даврида Мовароуннаҳр ва Хуросон дунёнинг энг ривожланган ўлкаси сифатида машҳур бўлган. Бу даврда қанчадан-қанча жозибали ва ҳайратомуз тарихий обидалар бунёд этилган ва уларнинг айримлари бизгача етиб келган. Занги ота ансамбли шундай бебаҳо меъморий ёдгорликлардан биридир.\nXV асрнинг биринчи ярмида, яъни Мирзо Улуғбек ҳукмдорлик қилган даврда Шош минтақаси ҳам ушбу Темурий шоҳга қарашли ҳудуд ҳисобланган. Чунки Амир Темур 1404 йили Тошкент шаҳрини севикли невараси Мирзо Улуғбекка суюрғол қилиб берган. Мирзо Улуғбекнинг кўрсатмаси билан 1420 йилда Занги ота меъморий мажмуасининг ҳозирги пештоқи барпо этилиб, безак ишлари бажарилган, ҳалимхона ва зиёратчилар учун ҳужралар қурилиши якунига етказилган.\nАлқисса, китоб бу каби қизиқарли тарихий материалларга бой, қолаверса, ниҳоятда тушунарли тилда иншо этилган. Мазкур китоб тарихимизни ўрганаётган олимлар ва адибларга жуда-жуда зарурдир. «Ҳазрат Занги ота» китоби, айниқса, ёшларимизга ғоятда фойдали бўлишига, эл-юртимиз тарихини теран идрок этишда уларга янги куч-қувват бағишлашига асло шубҳа йўқ.\nЎзбекистон халқ ёзувчиси, филология фанлари номзоди.


Озарбойжонлик журналист футболчини танқид қилгани учун дўппослангандан кейин ҳалок бўлди\n06:20 / 11.08.2015 2437\nОзарбойжонлик журналист Расм Алиев “Габала” жамоасининг яримҳимоячиси Жавид Ҳусейновни танқид қилгани учун номаълумлар томонидан дўппослангандан кейин олинган жароҳатлардан шифохонада ҳалок бўлди. Бу ҳақда “Кавказский узел” нашри маълум қилмоқда.\n“9 августда кечки соат 1 лар атрофида Расмнинг мазаси қочди. Шифокорлар унинг кон босими кескин тушиб кетганини қайд қилишди. Уларнинг фикрича, бу ичдан қон кетиш сабабли юз берган. Расмни операция қилгани олиб кетишди”, деб эсламоқда журналистнинг отаси Мамадали Алиев ҳамда ўғли жарроҳлик столида жон берганини қўшимча қилди.\nЖабрланувчи шифохонага олиб кетилгандан кейин унга бу тан жароҳатларини Ҳусейновнинг қариндошлари деб ўзини таништирган одамлар етказганини айтишга улгура олган. Футболчи бу воқеага алоқаси йўқлигини айтмоқда.\n“Габала” воқеа тергов қилингунга қадар футболчини машғулотлардан четлаштирди ва журналистнинг ўлими муносабати билан унинг яқинларига ҳамдардлик билдирди.\nАлиев футболчини Европа Лигасининг 3-квалификацион босқичида Кипрнинг “Аполлон” жамоасига қарши учрашувда кипрликларга тегиштириб Туркия байроғини кўтариб олиб юргани ва ҳақоротомуз қилиқлар қилгани учун танқид остига олган эди.


ЎзА - Меҳмон уйлари тадбиркорлар учун ҳам қулай имконият\nТуризмни ривожлантириш Давлат қўмитаси Жиззах вилояти ҳудудий бошқармасидан маълум қилинишича, Жиззах вилоятига ҳар йили ўртача 6 мингга яқин хорижий ва 800 мингдан ортиқ маҳаллий сайёҳ келмоқда. Айни вақтда эса уларга вилоятдаги 22 меҳмонхона, 7 хостел ва 40 га яқин оилавий меҳмон уйлари хизмат кўрсатмоқда.\nВилоятда туризмнинг ривожланиши билан меҳмон уйларига бўлган талаб ортаётир. Айниқса, сўлим табиатли Зомин туманида меҳмон уйлари сони тез суръатлар билан кўпаймоқда. Жорий йилда туманнинг экосайёҳлар, дам олувчилар энг кўп ташриф буюрадиган Дуоба қишлоғида “Ҳар бир оила – тадбиркор” дастурига асосан “Агробанк”нинг туман филиалидан 20 тадбиркорлик субъектига жами 412 миллион 900 минг сўм миқдорида имтиёзли кредит ажратилди.\nКредит ҳисобига уй меҳмонхонаси барпо этаётганларнинг деярли барчаси якка тартибдаги тадбиркорлар. Улар ўз маблағлари ва банкдан олган 20-25 миллион сўм кредит ҳисобига ўз ҳовлиларида шинам, яшаш учун қулай меҳмон уйлари барпо этмоқда.\n– Қишлоғимиз Ўриклисой дам олиш маскани яқинида, Зомин арчазорлари бағрида, шарқироқ сой бўйида жойлашгани боис дам олувчилар учун қулай, – дейди Дуоба қишлоғида яшовчи Муҳиддин Мамаюсупов. – Айниқса, ёз кунлари ҳовлимизда дам олиб кетиш учун хорижлик сайёҳлар ҳам келади. Туризмни ривожлантириш бошқармаси мутахассисларининг маслаҳат ва тавсияси билан меҳмон уйи барпо этдик. Уйни замонавий усулда барпо этиш, жиҳозлаш, қулайликлар яратишга анчагина маблағ сарфлашимизга тўғри келди. Меҳмон уйини битказишга оилавий жамғармамиздан ташқари, банкдан 25 миллион сўм имтиёзли кредит олдик.\nВилоятда сайёҳликнинг ноанъанавий турлари – экотуризм, агротуризм, тиббиёт туризмини ривожлантириш учун қулай имконият мавжуд. Шу боис вилоятда туристлар учун шарт-шароитлар яратиш, ҳудудлар инфратузилмасини яхшилашга алоҳида эътибор қаратилаётир.\nТуризмни ривожлантириш Давлат қўмитаси ҳудудий бошқармаси мутахассислари ҳам уйма-уй юриб, оилавий меҳмон уйларини ташкил этиш бўйича тарғибот ишларини олиб бормоқда. Шунингдек, бошқарма масъуллари меҳмон уйлари очиш истагида бўлган ҳар бир хонадоннинг шарт-шароити билан танишиб чиқмоқда. Хонадонни кўздан кечиришда оилавий меҳмон уйи ташкил этиш талабларига мослаш юзасидан маслаҳат ва тавсиялар берилмоқда. Ўтказилган ана шу тарғибот, тушунтириш ишлари натижасида жорий йил май ойида Зомин, Бахмал ва Фориш туманларида 30 дан зиёд тадбиркор оилавий меҳмон уйлари ташкил этди.\nТуризмни ривожлантиришда реклама, тарғибот ишларининг аҳамияти катта. Ўтган йили 29-30 август кунлари Жиззах вилоятида ташкил этилган халқаро инвестиция форумида Зомин ва Бахмал туманларида туризм соҳаси бўйича кластер лойиҳасини амалга ошириш истиқболлари юзасидан Туризмни ривожлантириш Давлат қўмитаси томонидан ишлаб чиқилган лойиҳа намойиш этилди. Мазкур лойиҳа экотуризм, агротуризм ва этник туризм каби йўналишларни ўз ичига олади.\nШунингдек, туризмни ривожлантириш ҳудудий бошқармаси Зомин туманига сайёҳлар оқими юқори даражада эканлигини инобатга олиб, яқинда туризм ахборот маркази фаолиятини йўлга қўйди.\nҲудуддаги туризмни ривожлантириш имкониятлари хорижлик инвесторларни ҳам жалб этаётир. Туркия Республикасининг “IDEALIST” компанияси вакиллари Зомин туманидаги Суфа яссилигида туристик шаҳарча қуриш лойиҳасини таклиф этаётир. Туристик шаҳарчада голъф майдончаси, чанғи комплекси, спорт майдончалари, канат йўллари, меҳмонхоналар, меҳмон уйлари, йирик савдо мажмуалари ва бошқа бир қатор объектлар барпо этилиши кўзда тутилган.\nФорум доирасида тақдимоти ўтказилган ушбу лойиҳа амалга оширилиши натижасида эко-манзара бойитилади ҳамда квадроциклда сайр қилиш учун шароит яратилади. Осма ва арқон кўприклар, фуниклер қурилиши, тоғ спорти комплекси, музей ва маълумотлар марказини барпо этиш ҳам шулар жумласидандир.\nЖорий йилда экотуризмни ривожлантиришда қилинган яна бир янгилик Зомин – Бахмал ўртасидаги тоғ орасидаги йўлнинг очилиши бўлди. Ана шу янги экотуристик йўналиш очилиши туфайли жорий йилнинг биринчи ярмида Бахмал туманига мингдан ортиқ хорижий ва ўн мингдан зиёд маҳаллий сайёҳ ташриф буюрди.\nВилоятнинг Фориш туманиҳам экосайёҳларни энг кўп қизиқтираётган ҳудудлардан бири. Туманнинг бой табиий биологик хилма-хиллиги бетакрордир. Шунинг учун бу туманда ҳам меҳмон уйларига эҳтиёж катта. Ҳозир тумандаги Ухум, Асраф, Кўҳна Фориш қишлоқларида ҳудуд табиати билан танишиш мақсадида келган сайёҳлар яшаши учун ўндан зиёд меҳмон уйлари фаолият юритмоқда.\n– Ҳудудда экотуризмни ривожлантириш имкониятлари катта, – дейди Туризмни ривожлантириш Давлат қўмитаси Жиззах ҳудудий бошқармаси раҳбари Лола Санаева. – Сайёҳлар учун қулайликлар яратиш, меҳмон уйлари қуришни истаганларни қўллаб-қувватлаш давом эттирилаётир. Маҳаллий тадбиркорлар томонидан туристик манзилларни кенгайтириш, сайёҳларга хизмат кўрсатишни ташкил этишдан тортиб атроф-муҳитни муҳофаза қилишгача қамраб олинаётир. Сайёҳларга хизмат кўрсатиш маданиятини шакллантириш учун семинар ўтказилиб, гидлар, меҳмонхона уйлари соҳибларининг ўқишлари ташкил этилмоқда.\nҲа, вилоятда сайёҳларни қизиқтирадиган ҳудудлар кўп. Қизилқум чўли ва Нурота тоғ тизмалари, Айдар-Арнасой кўллари ҳам ўзининг бетакрор табиати, ноёб ҳайвонот ва наботот олами билан сайёҳларни ўзига жалб этади. Табиат ато этган бу бойликдан самарали ва оқилона фойдаланиш учун замонавий туристик инфратизимни барпо этиш керак. Меҳмон уйлари бу тизимнинг энг муҳим қисми сифатида жуда зарур.


Талант Мамитов Шавкат Мирзиёевга миннатдорлик билдирди | Qalampir.uz\nТалант Мамитов Шавкат Мирзиёевга миннатдорлик билдирди\nЖамият\t30 Декабрь 2020 16:02 6275\nЎзбекистон Республикаси Президенти Шавкат Мирзиёев 30 декабрь куни Қирғиз Республикаси Президенти вазифасини бажарувчиси Талант Мамитов билан телефон орқали мулоқот қилди. Бу ҳақда Ўзбекистон Президенти Матбуот хизмати хабар бермоқда.\nМаълум қилинишича, суҳбат аввалида томонлар кириб келаётган Янги йил муносабати билан бир-бирларини самимий қутлаб, икки халққа тинчлик, фаровонлик ва бардавом равнақ тилаган.\nТалант Мамитов Шавкат Мирзиёевга коронавирус пандемиясига қарши курашда кўрсатилган катта кўмак ва амалий ёрдам, шу жумладан, Қирғизистон ҳудудларида мобил тиббиёт марказларини қуриш лойиҳалари амалга оширилгани учун чуқур миннатдорлик билдирган.\nИкки мамлакат ўртасидаги дўстлик, яхши қўшничилик ва кўп қиррали шериклик алоқаларини изчил мустаҳкамлашнинг долзарб масалалари ҳам муҳокама қилинган.\nЎзбекистон-Қирғизистон ҳамкорлиги кун тартибидаги муҳим масалаларни, энг аввало, саноат кооперацияси, савдо, иқтисодиёт ва минтақавий транспорт йўлакларини ривожлантириш чораларини илгари суриш муҳимлиги қайд этилган. Мулоқот сўнгида Ўзбекистон Республикаси Президенти 2021 йил бошида Қирғизистондаги муҳим ички сиёсий тадбирларни ўтказишда муваффақият тилаган.\nЭслатиб ўтамиз, аввалроқ Ўзбекистон ёрдами билан Қирғизистонда 200 ўринли шифохона қурилганди.\nКейинчалик, Қирғизистонда Ўзбекистон маблағидан яна иккита шифохона қурилди.\n04 Май 14:44 45488\n05 Май 09:47 38991\n06 Май 15:23 32875\n05 Май 13:35 30730\n04 Май 15:32 19226


Имтиҳонга тайёрмисиз? | Ўзбекистон Халқ демократик партияси\nБугун абитуриентлар катта ҳаяжон билан эртанги кунни кутишмоқда. Маълум қилинганидек, 5 августдан олий таълим муассасаларига кириш имтиҳонлари бошланади.\nТайёргарлик жараёнлари, имтиҳонларни ўтказиш тартиби ҳақида Давлат тест маркази бошқарма бошлиғи Фарҳод Мирзажонов бизга қуйидагиларни хабар қилди.\n2021/2022 ўқув йили учун 1 миллион нафардан ортиқ абитуриент рўйхатдан ўтди. Қоида тариқасида, тест синовлари кунига икки сменада ўтказилади. 1-смена 5 август 07:00 да, 2-смена 19:00 да бошланади. Давлат комиссияси баёни билан пандемия шароитида абитуриентларга қулайлик яратиш мақсадида тест топшириқлари сони мақбуллаштирилиб, кириш тест синовларига жами 3 соат вақт ажратилади. Имтиҳонлар 10-11 кун давом этади.\nФАНЛАР ВА БАЛЛАР\nБарча тест топширувчилар учун мажбурий бўлган 3 та фан бўйича: она тили (ўзбек, рус ёки қорақалпоқ тили), математика ва Ўзбекистон тарихи фанларидан 10 тадан савол тузилган. 2 та қўшимча фан ихтисослигига кўра танланади.\nУмумий ҳолда 2021/2022 ўқув йили қабулида абитуриентларга 5 та фан бўйича жами 70 та тест топшириғи берилади. Бунда тўплаш мумкин бўлган максимал балл – 189 баллни ташкил этади.\nНАЗОРАТ ҚАНДАЙ БЎЛАДИ?\nНазорат олдинги йилдаги тартибда бўлади. Абитуриентлар видеокузатув орқали паспорт асосидаги рухсатнома билан киритилади. Имтиҳон жараёнлари тўғридан тўғри эфирга узатилади ва бу орқали ҳар бир абитуриентнинг ҳаракати кузатилади.\nТест синовлари очиқ майдонда ўтказилишини инобатга олган ҳолда имтиҳонга бош кийим билан киришга рухсат берилади. Абитуриентларга ичимлик суви, тиббий ниқоб ва ручкалар имтиҳон вақтида берилади.


Йўлдошали домла Каримовнинг Қашқадарё вилоятидаги маҳаллаларга ташрифлари – «Ислом ота» жомеъ масжиди\nБош саҳифа/Мултимедиа/Расмлар/Йўлдошали домла Каримовнинг Қашқадарё вилоятидаги маҳаллаларга ташрифлари\nЙўлдошали домла Каримовнинг Қашқадарё вилоятидаги маҳаллаларга ташрифлари\nЖорий йилнинг 5 февраль куни Тошкент шаҳар Яшнобод тумани «Ислом ота» жомеъ масжиди имом хатиби Йўлдошали домла Каримов Қашқадарё вилояти, Деҳқонобод туманида сафарда бўлиб, у ердаги «Қорашина» ва «Нодира» маҳалла фуқаролари билан суҳбат ўтказдилар.\nБўлиб ўтган суҳбатда Йўлдошали домла маҳалла ҳақлини қизиқтирган саволларига жавоблар бериб ўтдилар. Шунингдек, “Тангаором” масжидида жума намози ўқиб бердилар. Намозхонларга қилинган шарт-шароитлар билан яқиндан танишдилар.\nҚорашина шаҳарчаси ҳақида таниқли олим Т. Нафасов: “Қорашина-Деҳқонобод туманидаги шаҳарча (2009). Қарашина талаффузи ҳам бор. Таркиби: қора+шин/шина. Туркий ва мўғул тилларида қора/қара/хара-баландлик, дўнглик. Қозоқ тилида шин-чўққи, тоғнинг юксак қояси,тнг/шинг-тоғнинг баланд чўққиси. Олтой(уйрат), хакас, тува, шор тилларида син/сь!н-тоғ тизмаси, чўққи, қоя, баландлик. Хитойча тяншан-тангри тоғ.яъни тян-тангри, шан-тоғ. Туркий тилларда син/сь!н/шин/шинг-тоғ чўққиси. Тоғ тизмаси. Қорашина-унча юксак бўмаган тоғ. Қишлоқ тоғ номи билан аталган.\nqaroshina ЙЎЛДОШАЛИ ДОМЛА Қорашина\n"ТАНГАОРОМ" МАСЖИДИДА ЖУМА СУҲБАТИ


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Собиқ ЙПХ ходимининг иқрори: “Пул топдим-у, бахт топмадим!”\t15:31, 28 июнь 2016\tИчки ишлар идораси ходими бўлиб ишлардим, аниқроғи, Йўл патрул хизмати ходими сифатида кўп йиллар фаолият юритганман. Касбимни яхши кўрардим. Ушбу соҳани танлаганим учун ўз-ўзимдан суюнардим. Аёлимнинг мени тўғри тушуниши, оқилалиги туфайли оиламдан, фарзандларимдан кўнглим тўқ. Хизмат жараёнида бошқа нарсага чалғимасдан ишга шўнғиб кетардим. Бўш вақтим бўлди дегунча, фарзандларимни паркками, бошқа бирон жойгами сайрга олиб чиқардим. Уларнинг шўҳ-шодон кулгиларини кўриб, ўзимга сиғмай кетардим. Қўшнилар ҳам бизнинг оилага ҳавас қиларди. Шахсий ҳаёт ҳам иш ҳам ўз ўрнида рисоладагидек кетаётган эди. Нима бўлди билмадим. Шайтон йўлдан урдими, нафсим устунлик қилдими, ишқилиб, йўл қоидасини бузган ҳайдовчилардан пул таъма қилиш одатини чиқардим. Борган сари ҳайдовчилардан кўпроқ пул оладиган бўлдим. Атрофдагиларга паст назар билан қарайдиган, унча-мунча нарсани писанд қилмайдиган бўла бошладим. Мендаги бу ўзгаришни пайқаган ота-онам, акаларим ва аёлим бу кетишда яхши бўлмаслигини айтарди. Айниқса, отам “Болам, ким бўлсанг ҳам инсон бўлиб қолгин. Бировларни зор қақшатма, ҳеч кимдан пул ола кўрма. Бошқаларнинг ҳаққи буюрмайди! Ҳар доим ўзингга тўғри бўлиб, тўғри ишла” деб такрорларди. Мен эса уларнинг биттасига ҳам на ота-онамга, на акаларимга ва на аёлимга қулоқ солмас, билганимдан қолмас эдим. Пул кўзимни кўр қилган пайтлари эди ўшанда... Бир куни ишдалигимда тахминан соат 17:30 ларда аёлим Маҳлиё телефон қилиб қолди. Овозида титроқ, нима тезроқ гапир дея ўшқирдим унга. У “ўғлимиз Шаҳзодни машина уриб кетди” деди-ю. Ҳўнграб йиғлаб юборди. “Нега уриб кетади, қаердасилар ҳозир” сўрадим мен. Маҳлиё 16-шифохонада эканлигини айтди. Нима бўлсам бўлдим, муздек тер чиқиб кетди. Бирга хизмат олиб бораётган шерикларимга ҳам айтмасдан машина томонга қараб югурдим. Касалхонага борганча “ҳеч нарса қилмаган бўлсинда, ўғлим омон қолсин, тинчлик бўлсин, ишқилиб” тинмай такрорлардим. Шифохонага қандай қилиб борганимни эслолмайман. Жонлантириш бўлимининг олдида аёлим кўзларида ёш билан у ёқ, бу ёққа тинимсиз юриб турибди. Мени кўриши билан баттар йиғлай бошлади. “Ҳа, нима бўлди, ўғлимиз яхшими, сен нимага қарамадинг” бақирдим унга. Шаҳзодни уриб юборган машина эгасини қидира бошладим. У ҳам шу ерда экан, касалхонага ўзи олиб келибди. Дори олиш учун дорихонага кетибди. Ҳайдовчини сабрсизлик билан кутардим. “Қўлимга тушса борми, майдалаб ташлайман. Кўзига қараб юрса ўладими, агар ўғлимга бир нарса бўлса, соғ қўймайман” ўзимча ғулдирардим. Шифохона дарвозасидан бир киши чопиб келаётгани кўринди. Қўлида дори солинган пакет кўтарган. Маҳлиё менга қараб имлади. Билдимки, ўғлимни машинасида уриб юборган киши шу. У тобора яқинлашган сари таниш туюларди. Унга пешвоз чиқдим. Унинг йўлини тўсдим-у, жойимда қотиб қолдим. У бўлса, “ака, дориларни шифокорга бериб олай кейин гаплашамиз, шошилинч олиб келинг деганди” деб мени айланиб ўтиб югуриб ичкарига кириб кетди. Бу одамнинг икки соатча олдин машинасини тўхтатгандим. Спиртли ичимлик ичган экан. Икки юз минг сўм пулини олиб қўйиб юборгандим. Балки, ўхшатаётгандирман ёки менга шундай туюлаётгандир ўйланаман. Беш минут ўтар-ўтмас ҳайдовчи чиқиб келди. Ҳа-ҳа, у атиги икки соатгина олдин тўхтатган ҳайдовчим эди. Ўшанда қонун доирасида иш қилганим-да, ўғлим бу аҳволга тушмаган бўларди. Ҳаммаси мени деб бўлди. Ҳайдовчига нима дейишни ҳам билмайман, ўзимдан ҳам айб ўтган. Уни қўйиб юбормаслигим керак эди. Нафс мени шу куйга солди. Автоҳалокатдан сўнг Шаҳзод ўнг оёғини оқсаб босадиган бўлиб қолди. Шунисига ҳам шукур қиламан! Сал бўлмаса, ўз фарзандим ўлимига сабаб бўлишимга оз қолди. Ўғлимни машинасида уриб юборган кишига нисбатан қонун доирасида чора кўрилди. Мен бугун виждон азобида яшамоқдаман! Шаҳзоднинг оқсоқланиб юришини кўриб юрак-бағрим эзилади. У менинг нафсим сабабли шу аҳволга тушди, ногирон бўлиб қолди. Икки юз минг сўм пулни деб бир умр виждон азобида қийналиб яшашга маҳкум бўлдим. Қолаверса, ўғлимни кўрсатмаган жойим қолмади. Қанча-қанча пулим кетди. Ҳайдовилардан олган пулларим ўн, юз, минг баравар бўлиб чиқиб кетди!\nҲар қандай ишда қонунийлик, ҳалоллик, тўғрилик биринчи ўринда туриши лозимлигини англаб етдим! Фақат энди жуда кеч! Азиз Турдиев, Тошкент шаҳри


Бугун, 28 майда Миланда Чемпионлар Лигаси финали бўлиб ўтади, Европа қитъасининг клублар ўртасидаги энг нуфузли унвони учун иккита испан гранди – "Атлетико" ва "Реал" курашади, дейилади "Кун" нашрида.\n"Қироллик" клуби бош мураббийи Зинедин Зидан ўйин олдидан ўтказилган матбуот-анжуманида жамоа етакчиси Криштиану Роналду бу учрашувга тўлиқ тайёр бўлишини айтди. Аввалроқ португалиялик ҳужумчи жароҳати туфайли машғулотни якунлай олмагани маълум бўлганди.\n"Роналду 100 фоизга тайёр бўлади. У бироз оғриқ сезганди, бироқ умуман Криштиану жойида", деб айтди Зидан.\n14:29 Зиданнинг ҳисоблашича, Роналду «Олтин тўп» мавзусини ёпди


Аҳмадийнажот Колумбия университетида гулдурос қарсаклар ишлади\n01 декабр 2020, Тошкент вақти: 13:52\nЭрон президенти Маҳмуд Аҳмадинажот 24 сентябрь куни АҚШдаги нуфузли илм даргоҳларидан бири — Колумбия университетида бўлиб, талабалар олдида маъруза қилди ва уларнинг саволларига жавоб берди.\nАҚШнинг таниқли сиёсатчилари ва сиёсий шахсларнинг бундай учрашувни ўтказмаслик ҳақидаги ваҳимали огоҳлантирувларига қарамай, университет раҳбарияти учрашувни бекор қилмади. Бироқ бунга қарши бўлган юзлаб норозилар илм даргоҳи биноси ёнига йиғилиб, намойиш ўтказди. Аммо ичкарида йиғилиб, М.Аҳмадийнажотнинг нутқини тинглаганлар уни гулдирос қарсаклар билан қарши олди.\nМ.Аҳмадийнажотнинг 90 дақиқа давомидаги бу галги чиқиши Ғарб давлатлари томонидан асоссиз ва ҳақоратомуз, деб баҳоланган аввалги чиқишларидан кескин фарқ қилди.\nБу гал у аввалгидай яна Холокост воқеасини инкор этмади, “бу воқеани ҳали кўп тадқиқ қилиш керак”, деган эътироф билан чекланди. Айни вақтда у 11 сентябрь воқеаларининг расмий изоҳига бироз шубҳа билдирди.\nНутқи аввалида эса бу гал Аллоҳ ва илмий тадқиқотларнинг афзаллиги бобида сўзлади. Ўз сўзларига далил тариқасида Инжил ва Қуръондан оятлар келтирди.\nУнинг бутун бошли нутқига сингдирилган асосий ишорат синов дунёсида ҳар бир инсоннинг виждони пок бўлиши, руҳий баркамолликка интилиши ҳақида бўлди. Нутқининг кейинги қисмида эса бактериологок, кимёвий ва ядровий қуролларни қўлловчи репрессив режимлар танқидига ўтди ва уларнинг қурбони бўлмоқда, дея Исроилда қолаётган фаластинликларнинг тақдирига алоҳида тўхталди.\n“Фаластинликларнинг 60 йилдан буён чўзилиб келаётган муаммосини ҳал қилиш йўлида бизнинг таклифимиз ҳамиша инсонпарвар ва демократик руҳда бўлиб келган. Фаластин аҳлига ўз тақдирини ўз ҳал қилиш имконини беринг! Бу БМТ Хартиясига мувофиқ ечимдир. Яҳудий, мусулмон ва насроний фаластинликларга ўз келажагини ўзлари ҳал қилиш имконини беринг”, - деди Эрон президенти.\nУчрашувнинг савол-жавоб қисмида эса М.Аҳмадинажот саволларга очиқ жавоб бериш ва ўзи ҳақидаги саволларга жавоб беришдан бош тортди.\nХусусан, давлатингиз нима сабабдан террорни қўлламоқда, деган саволга М.Аҳмадийнажот савол билан жавоб қайтарди.\n“Мен ҳам сиздан бир саволга жавоб сўрамоқчиман. Агар бирор бир инсон бомба ўрнатса-да, президентингизга ёхуд Вазирлар Маҳкамаси ёки Конгресс аъзоларига суиқасд уюштирса, сиз нима қилган бўлардингиз? Сиз уни террорчи, деб билган ёки террорчи, деб атаган бўлармидингиз? Шубҳасиз, сиз уни террорчи атаган бўлардингиз”, - деди М.Аҳмадинажот.\nКолумбия университетининг шу каби кўплаб саволларни беришга чоғланган талабалари диққатини ўзига тортиш ва тинчлантириш мақсадидами М.Аҳмадийнажот гапни ўзининг академик изланишларига бурди. Хусусан, Теҳрон университети талабаларига маъруза ўқишни давом эттираётганини таъкидлади.\nАммо шунга қарамай, талабалар томонидан Холокост воқеасига оид кўплаб саволлар ташланди. Жумладан, бу воқеа ҳақидаги тарихий маълумотларнинг қай қисмига эътирозингиз бор, деган саволга Эрон президенти: “Мен ҳам сизга ўхшаган бир ўрганувчиман. Масалан, сиз бу воқеага оид тадқиқотлар якунига етган, деб ҳисоблайсизми? Тарихнинг шу саҳифасига оид тадқиқотлар тугатилган, деб айта оласизми? Ҳар бир тадқиқот воқеанинг янги қирраларни очади. Шундай экан, нима учун тадқиқотларга халақит беришимиз керак?” - деди М.Аҳмадийнажот.\nАммо учрашувнинг кейинги қисми М.Аҳмадийнажот қолиб, университет президенти билан баҳсга айланиб кетди. Университет президенти Ли Булингер уни “шафқатсиз диктатор”га хос жиҳатларга эга бўлган шахс ва унинг Холокост ҳақидаги баёнотлари уни “шунчаки кулгили” аҳволга солади, деб таърифлашга жазм этган эди. Бу таъриф учрашувга йиғилган аҳли илмдан айримлари эътирозига сабаб бўлди.\n28 ёшли тарих фанлари докторанти Дейл Стал университет президентига эътироз билдириб, М.Аҳмадийнажот демократик сайловда сайлангани боис, у ҳақда бундай гапларни айтиш мумкин эмаслигини таъкидлади.\n“Университетимиз президенти М.Аҳмадийнажотга нисбатан сўзлаганда бу қадар шахсиятга тегмаслиги мумкин эди, менимча. Университетимиз раҳбари сифатида учрашувни бундай иборалар билан бошлаб беришингиз шарт эмас ва бу самарали йўл, деб ўйламайман”, - деди Дейл Стал.\nУниверситет президентини ҳақ, деб билган талабалардан бири - 30 ёшли биолог олим эса М.Аҳмадийнажотни очиқ саволларга жавоб беришдан мунтазам қочишда айблади.\nМ.Аҳмадийнажотнинг Нью-Йоркдаги Колумбия университетига қилган бу ташрифи бу даргоҳда ҳар йили ўтадиган дунё етакчилари форуми доирасида амалга оширилди. Ундан ташқари бу йилги форум меҳмонлари Чили, Грузия, Эстония ва Туркманистон президентлари бўлди.


Буюк Британиялик сайёҳ аёл пандемия авжига чиққан бар пайтда карантин туфайли Филиппинга қарашли Палаван оролида қолиб кетди. У ўзга юрт, кимсасиз оролдаги кечмиши ҳақида ОАВга гапириб берди.\n“Биз Филиппинга 3 март куни киргандик, ҳозир Ал-Нидо шаҳридамиз. 17-19 март кунлари бу ердан сайёҳларни аста-секин олиб чиқишни бошлашди, кейин эса дабдурустдан тўлиқ карантин эълон қилишди. Ҳаво қатновлари тўхтади, оролни тарк этишнинг умуман иложи бўлмай қолди. Шаҳарда депрессив вазият юзага келган: европаликларга чиқиш учун рухсат йўқ, туризм департаментида махсус гувоҳнома беришди, байкни ижарага олиш эса мумкин эмас“, — дейди Анна исмли сайёҳ.\nУнинг айтишича, кўчага озиқ-овқат харид қилиш учун битта-битта чиқишга рухсат бор, агар “оқ танли бўлсанг, дарров ажралиб қоласан ва сени сўроққа тута” бошлашади. Турли сайёҳлик дастурлари, дам олиш турлари бекор қилинган, меҳмонхоналарнинг 90 фоизи берк, кафе, ресторан ва кўпчилик дўконлар билан ҳам аҳвол шу” — қўшимча қилади у.\nАнглиялик сайёҳ аёлнинг қайд этишича, дугонаси билан шаҳарга чиқишганда уларни формалилар тўхтатишган. “Шаҳарда бизга “полициячи”лар яқин келиб, бири гувоҳнома сўради, иккинчиси эса ниқоб тақмаганимизни баҳона қилиб, ниқтай бошлади. Бизда ниқоб бор эди, фақат шунчаки сал пастроқ тушириб қўйгандик, чунки ҳаво дим, нафас олиб бўлмайди. Охири, икки киши бўлиб юрганимиз учун, бари бир пулимизни олишди. Қисқаси, ҳар қадамда текшириш, нима учун ҳалиям кетмаганимиз билан қизиқишади. Дарвоқе, Палаван оролида бирорта ҳам касаллик аниқланмаган“, — дейди Анна.\nУнинг таъкидлашича, Буюк Британия элчихонаси уларга бир киши учун 1000 фунт стерлинг эвазига уйларига етиб олишни таклиф этган. “Ахир, бу пулга оролда 1 ой яшаш мумкин”, — дея норозилигини изҳор қилади аёл.\nАнна коронавирус туфайли юзага келган ҳолат таъсирида оролда меҳмонхона ёки вақтинчалик яшаш нархи қарийб 80 фоизга тушиб кетганини айтади. “Масалан, авваллари бир кеча учун 16 минг песо ҳисобланган меҳмонхоналар нархи ҳозир 2 минг песо”, — дейди у.\nОролда озиқ-овқат дўконлари ишлаб турибди, бироқ маҳсулотлар сифати жуда паст. “Бу ерда тоза гўшт топиш қийин, ҳамма нарса 30 даража иссиқда “пишиб”, чивин босиб ётибди. Сифатли пишлоқ, сут, колбаса йўқ. Фақат балиқ маҳсулотлари тоза ва арзон. Деярли ҳамма “Доширак”, қаттиқ банкаларга солинган, дудланган гўшт билан кун кўряпти“, — дея ҳикоясини тугатган Анна.\n17:49 / 11:04:2020


Бугун – “Ташаббусли бюджет” бўйича таклифлар қолдиришнинг охирги куни\n20:05 / 31.07.2021\nАйни пайтда “Очиқ бюджет” порталига жойлаштирилган муаммолар ечимига оид лойиҳалар таклифи 38 минг 640 тани ташкил этмоқда.\nМолия вазирлиги “Очиқ бюджет” ахборот порталини янги талқинда ишга туширган эди. Порталда фуқаролар ўз ҳудудларида учраётган камчиликлар ечимига маҳаллий бюджетдан пул ажратиш таклифини билдириши мумкин.\nАйни пайтда “Ташаббусли бюджет” лойиҳаси бўйича порталга келиб тушган мурожаатлар сони 38 640 тани ташкил этмоқда.\nKun.uz 19 июл куни берган хабарда фуқаролар томонидан асосан электр энергияси, ичимлик суви таъминоти ва йўл таъмирлаш каби муаммолар ечимини сўраб, 3 123 та мурожаат ёзиб қолдирилгани маълум қилинганди. Шундан кейин ўтган 11 кун давомида таклифлар кўрсаткичи қарийб 12 баравар ўсган.\nВазирликка кўра, мурожаатлар қабул қилиш бугун, 31 июл куни соат 23:59 да якунланади. Унгача таклифлар йўллаш мумкин.\nПорталда келтирилишича, республикадаги барча ташаббуслар учун ажратилган маблағ миқдори ҳам ортган ва ҳозирда 238,6 млрд сўмни ташкил қилмоқда.\nТаклиф билдирганларнинг 63 фоизи эркаклар, 37 фоизи аёллар ҳисобланади. Шундан мурожаатчилар 18-30 ёшгача (28 фоиз), 30-50 ёшгача (56 фоиз), 50 ёшдан юқорини (16 фоиз) ташкил этди.\nЭнг кўп таклиф билдирган ҳудудлар Бухоро вилояти (5 224 та), Қорақалпоғистон (4 661 та) ва Фарғона вилояти (2 546 та) бўлган. Энг кам кўрсаткич эса Сурхондарё (1 388 та), Навоий вилояти (1 407 та) ва Сирдарё вилоятида (1 480 та) кузатилган.\nМурожаатлар қабул қилиш ниҳоясига етгач, ташаббусларни саралаш жараёни бошланади. Лойиҳалар 10 иш куни ичида саралаб олинади.\n20 кун давомида, яъни 1 сентябрга қадар лойиҳалар овозга қўйилади. Сўнгра туман ва шаҳар халқ депутатлари қарорларига мувофиқ, ғолиб деб топилган лойиҳаларни молиялаштириш ишлари бошланади.\nПорталга ҳар йили 10 февралга қадар ўтган йилда жамоатчилик фикри асосида сарфланган маблағлар тўғрисида ҳисобот жойлаштириб борилади. Бажарилган ишлар жамоатчилик назоратида бўлиши маълум қилинди.\nМолия вазирлиги ва «Внешэкономбанк» ўртасида 95та насос станцияси модернизацияси бўйича қарз битими имзоланди\nИчки йўллар жамоатчилик фикри асосида таъмирланади\nЎзбекистонда олтин учун ETF’лар пайдо бўлади – Молия вазирлиги\nЎзбекистоннинг давлат ташқи қарзи 21,8 млрд долларга етди


Китобни унутган авлодга ёзиш изтироби – HURRIYAT\nКитобни унутган авлодга ёзиш изтироби\n5 oy oldin behzod 119\nАдабиётга ҳар биримиз ўзимиз ета олган, чиқа олган баландликдан қарашга одатланганмиз. Асарни ўқиш асносида ёзувчининг нигоҳи билан дунёга қараб, қаҳрамон кечинмаларига ўз қалбимизда қайта ишлов берамиз. Ёзувчи бизни денгизнинг гоҳ тубига улоқтиради, гоҳ тоғу тошларга отади, гоҳ юракнинг боши берк кўчаларига олиб кириб қўяди. Шундай бўлса-да бу каби ботиний гирдобдан бемисл қудрат, руҳий қувват туямиз. Қалбимизнинг ҳали ёзувчи қалами етмаган нуқталарида адабий ташналигимиз Хизр суви ичган мисол қайта “тирилаверади”.\nНазар Эшонқул — ўзбек китобхонларига ўзининг “Уруш одамлари” қиссаси (1989), “Уфқ ортидаги қуёш”, “Маймун етаклаган одам” (2004), “Шамолни тутиб бўлмайди” (2005), “Момоқўшиқ” (1991), “Ялпиз ҳиди” (1996), “Шафтоли гули” (2011), “Гўрўғли”(2018) каби китоблари билан яхши танилган. Ёзувчи билан қилган бугунги суҳбатимиз Адабиётнинг ўз “сиёсат”и, ёзувчининг бу майдондаги мавқеи ва жамиятда тутган мажбуриятлари ҳақида бўлди.\n— Назар ака, суҳбат учун олдиндан раҳмат. Сиз халқимизнинг севимли ёзувчиларидан бирисиз. Айтингчи, бугун ёзувчиларимиз халқимиз муаммоларига, депсинишларига, орзу-армонларига малҳам бўладиган сўзни айта оляптими? Ахир ўз вақтида Қодирий, Чўлпон, Фитрат ҳам асарларидагина эмас, публицистик мақолаларида ҳам миллатнинг, халқнинг оғриқли муаммоларини кўтариб чиқишган. Бугун халқимиз дардига адабиёт, ижод аҳлининг шериклиги қай даражада сезилаяпти?\n— Саволингизга “Сезилмаяпти” деб жавоб беришим қанчалик тўғри бўлса, шунингдек, “Дардига малҳам бўлаяпти” деган жавоб ҳам шунчалик ўринли бўлади. Ҳар икки жавобда мен ҳам қайсидир маънода ўз асосларимга эгаман. Ижодкорнинг “миллат виждони бўлиши керак!” деган бироз баландпарвоз унвони бор. Баландпарвоз бўлса-да, бу бор гап. Азалдан ва ҳозир ҳам ўзини миллий адабиётга дахлдор деб биладиганлар (бу гапнинг тижорий адабиётга алоқаси йўқ) адиб ва шоирларга миллат виждони сифатида қараш ва керак бўлса талаб қилиш керак ҳам. Миллатга виждон бўлиш ўта шарафли ва ўта масъулиятли мақом. Сиз айтган Қодирий ва Фитратлар ўзларини шу мақомда деб ҳисоблашган ва бу вазифани шараф билан уддалашган. Аммо “виждони бўлиш” сиз айтган “публицистика”дан, яъни бугунги ҳар бир ўткинчи масалаларга муносабат билдириш кўринишида бўлса, мен “Йўқ, биз халқ дардига шерик бўлолмаяпмиз!”, деб жавоб берган бўлардим. Чунки бугунги шоир ва ёзувчиларимиз халқимиз дуч келаётган, уни қийнаётган кундалик муаммоларга Абдулла Қодирий ёки Фитрат каби муросасиз ва фаол эмас. Яъни, у баъзи бир ҳокимларнинг, амалдорларнинг ўзбошимчалигидан тортиб, жамиятда умуман, адолатнинг ҳар қандай кўринишда топталишига қарши фаол муносабат билдирмаяпти, бугунги саноқли блогерлар каби уларнинг “дардлари”, “оғриқлари”ни шу куннинг ўзида кўтариб чиқмаяпти, яъни адабиёт халқнинг кундалик “орзу-умиди”, “дарди ва оғриқлари”дан узилиб қолгани, бу муаммоларга ё бефарқ бўлаётгани ёки адабиёт кийимини ва ниқобини тақиб олиб, атрофда юз бераётган ҳақсизлик ва ёлғонни хаспўшлаётгани, ҳатто манфаат учун ўша ёлғоннинг бир қисмига айланиб олаётгани ҳам бор гап. Бундан кўз юмиб бўлмайди. Аммо мен табиатимдан келиб чиқиб, “кундалик муаммолар ва орзу-умидларга, кундалик адолатсизлик ва ҳақсизликлар”га нисбатан “фаол муносабатда бўлиш”ни унчалик ҳам адабиётнинг иши, деб билмайман.\n— Бунинг адабиётга дахли бор ёки буниси бегона дейиш қай даражада ўринли?\n— Адабиёт кундалик, йўл-йўлакай юз бераётган ҳақсизликни, баъзида ҳақсизлик бўлиб кўринаётган ҳали ойдинлашмаган масалани эмас, умуман, умуммиллиятга дахлдор ёлғоннинг моҳиятини, асосини кўрсатиш билан шуғулланиш керак деб ўйлайман. Кундалик ёлғонни ҳамма кўриб турибди, аммо бу ёлғоннинг моҳиятини фақат соф ижодкор, соф ақл, яъни ўша “хос истеъдод” кўра олади. Мен учун адабиёт ана шу “хос истеъдод” воситасида халқнинг кундалик оғриқ, ўткинчи муаммолари ортида бекиниб ётган умуммиллий оғриқ ва изтиробни, армонларни, дардни кўради ва кўтариб чиқади, бу муаммони ижтимоий фикрга айлантиради. Кундалик муаммоларни матбуот ҳам кўтара олади. Аммо миллатни, жамиятни қийнаётган том маънодаги дард ва изтиробни фақат истеъдод кўради ва ўртага ташлай олади. Адабиётни журналистикадан фарқлаш керак.\n— Адабиёт журналистикадан фарқланмаганидан эмас, асарларда ижтимоий юкнинг йўқлигидан, асарлар елимланган дардга тўлиб кетаётганидан шу саволни бераяпман…\n— Эътибор берсангиз, Сиз айтган Қодирий ёки Фитратга азоб берган изтироб ва дардлар уларнинг публицистикасидан кўра бадиий асарларида кенгроқ, чуқурроқ, асослироқ кўрсатиб берилган. Бу билан мен шоир-ёзувчиларнинг бугунги муаммоларга лоқайдлиги ва бефарқлигини оқламоқчи эмасман. Адабиётнинг бугун бўлмаса эртага ҳал бўладиган, ечимини топадиган, умуман, журналистика шуғулланадиган муаммоларга ўралашиб қолмаслиги тарафдориман. Агар бугунги оғриқ ва дардларимизни билмоқчи, моҳиятига етмоқчи бўлсак, том маънодаги адабий асарларни таҳлил қилиб кўрайлик. Уларда умуммиллий дард ва изтиробларимиз ётибди. Оддий бир мисол. Мен аввал ҳам бир-икки чиқишда айтгандим. Бизнинг кўплаб бугунги миллий дардимиз, изтиробимиз, оғриғимиз, умуман қандай яшаётганимиз, маънавий қиёфамиз, бугун бизни асли нима қийнаётгани, мисол учун ёзувчи Аҳмад Аъзамнинг “Ғулистонга сафар…” асарида ўз аксини топган.\nМайли, узоққа бормай, сўз жангида суяги қотганларни аралаштирмасдан, энди адабиётга кириб келган Жонтемир, Тилланисо, М.Норчаева каби ёшларнинг битикларини ўқисангиз ҳам ҳақиқий бадиий миллий дард ва миллий изтиробларга дуч келасиз. Аслида ҳақиқий дард ва изтироб адабиётдагина ўзининг бутун кўлами билан намоён бўлади. Бу хил асарлардаги изтироб ва дард моҳиятини тушунмасдан, таҳлил қилмасдан туриб, худди Кафканинг Замзаси, Ч.Айтматовнинг “манқурт”и каби бугунги бадиий асарларда ўзимизни кўрмагунча, уни ўзимизнинг сабоғимиз ва фикримизга айлантирмагунча, “адабиёт бефарқ”, деб айб қўйишга, шахсан менинг ҳаққим йўқ.\nБугунги инсоннинг дард ва изтиробларини акс эттирган, бу дард ва изтиробларни келтириб чиқарган асосга, илдизга, муҳитга муросасиз бўлган асарлар бугун ҳам ёзилаяпти. Аммо биз ҳали уларни “ўзимизникига” айлантирганимиз йўқ, тўғрироғи, ўқиётганимиз, таҳлил қилаётганимиз йўқ. Бу асарлар бугуннинг дард ва изтироблари эканини англай олганимиз йўқ. Биз агар бугунги ёзилган том маънодаги бадиий асарлардаги оғриқларни, дардларни ҳис қилганимизда, уни ўзимизникига айлантирганимизда, улардаги рамзий-тимсолий илмларни (кодларни) англай олганимизда бошқачароқ яшаётган, бугунги кўплаб муаммоларни аллақачон ҳал қилиб қўйган бўлардик… Бадиий асар ўқиш бугун жуда ноёб фазилатга айланиб бораяпти. Дидимиз сиз айтмоқчи информацион технология воситаларининг, блогерларнинг, бир пайтлар “сариқ матбуот” деб аталган жамият ҳаёти кўпигининг маромига, дидига, йўсинига мослашиб қолгани бор гап. Энг қизиғи, бу ҳолат китоб ўқиш давлат сиёсатига айланган пайтда юз бераяпти. Ҳамма нарса ўзимизга боғлиқ бўлиб қолган паллада. Ҳамма нарса ички эҳтиёжимизга, шахсий интилишимизга боғлиқ паллада… Биз бугун сўзда адабиётга қанчалик яқинлашган бўлсак, амалда ундан шунча узоқлашиб бораяпмиз. Бугунги ҳақиқий шоир ва ёзувчилар чекига китоб ўқимайдиганлар, китобдан узоқ, китобни унутганлар учун китоб ёзиш маҳкумлиги тушган. Бугунги том маънодаги адабиёт, том маънодаги бадиият мана шу изтироб, дард ила яшаяпти.\n— Жуда оғриқли гапни айтдингиз.\n— Хусусан, бугунги электрон асрни мен айнан шундай баҳолайман. Аслида бу китоблар ёқилган, топталган, қабристонларга кўмиб қўйилган даврлардан ҳам аянчлироқдир.\n— Халқни китобга қайтариш учун нималар қилиш керак Сизнингча? Тадбир ва танловлар билан китобхон авлодни тарбиялаб бўладими?\n— Одамларни китоб ўқи, деб китобга жалб қилиб бўлмайди. Бу масала битта давлат раҳбарининг ёки шоир-ёзувчининг гарданидаги юмуш эмас. Авлодларимиз китобхон бўлмоғи учун ҳар биримиз, аввало, ўзимиз китоб ўқиб туришимиз лозим. Бу учун оғизда эмас, қалбан китобхон бўлишимиз керак.Тадбир ва танловлар эса томошабин бўлишдан ўзимизни қутқариш, холос.\n— Яхши биламизки, ҳар бир миллатнинг миллат сифатида шаклланишида, тараққий этишида уларни бирлаштириб турадиган умуморзулари, умуммақсадлари бўлган. Бугун ўзбекнинг миллат сифатидаги энг улкан орзуси нима деб ўйлайсиз?\n— Бутун халқнинг орзусини елкамга олиб, гапириш иложсиз, лекин менинг энг катта орзуим — миллатимизнинг том маънодаги миллат бўлиши. Шундай. Миллий тафаккуримиз, яшаш тарзимиз, атрофга, дунёга, оламга, жамиятга муносабатларимиздан келиб чиқсак, биз ҳали ҳам улкан орзуларга талпинаётган, аммо манзил сари кўпам ошиқмаётган одамлармиз.\n— Тузумлар, замонлар ҳар қандай даврда Адабиётга ўз “муҳр”ини қўйган. Бироқ ҳар қандай қалтис замон ҳам ўзининг шоҳ асарларини келажакка узатган. Нима деб ўйлайсиз, биз келажакка қайси асарларни олиб ўта оламиз?\n— “Биз” деганингиз асрни англатаяптими, эллик йилликними ёки ўн йилликни? Бир аср ёки ярим асрлик жараён ҳақида бўлса, булар ҳақида вақт ўзининг сўзини айтиб бўлган. Агар кейинги ўн, ўн беш йил ҳақида гап кетаётган бўлса, бу саволга ҳам вақт жавоб беради. Менинг вақтга ҳакамлик қилиш ниятим йўқ. Қанчалик хомтама бўлмайлик, Вақт ўз сўзини айтади. Лекин барибир шу йилларда ёзилган маълум бир асарларга ҳам келажак муҳри аллақачон босилганига ишонаман. Тўғрисини тан олайлик, аслида ўткинчи ва азалий бадиий сўз асли нималигини ҳис қилган, англаган, диди ва бадиий виждони тоза, ҳар бир одам бу саволга жавоб топиб бўлган.\n— Умуман, адабиётда авлод тушунчасига қандай қарайсиз? Авлодлар ҳақиқий маънода авлод бўлиб шакллана оляптими, улар нари борса маҳаллийчилик, гуруҳбозлик мақомида қолиб кетмаяптими? 60-70 йиллардан кейин адабиётда авлодлар пайдо бўлдими?\n— Авлод ҳақида менинг қарашларим ўта жузъий. Адабиётшунослар нуқтаи назари билан қарасак, ўта нисбий дейиш ҳам мумкин. Мен учун дидни ва ифода усулини, адабий қарашларни янгилаган, Сўзнинг кўламини янги босқичга олиб чиққанларгина авлод дейилишга муносиб. Шу маънода Ҳамза, Қодирий, Чўлпон, Абдулла Қаҳҳор 40-50 йилларда ижод қилганларини бир авлод деб биламан. 60-70-80 йиллар адабиётга кириб келганлар ҳам мен учун бир авлод. Бири бошлаган, иккинчиси охирига етказган. 90-йиллар ва янги аср бошида адабиётга кириб келганлар ўзларининг қарашларини энди маромига етказаяпти. Кейинги ўн йилликда адабиётга кириб келаётганлар, айниқса, шеъриятда, катта умид уйғотаяпти. Мен адабиётшуносларнинг диққатини мен юқори деб санаган каби ўнлаб ёшларнинг ижодини, Сўзларидаги ўзига хосликларни, ютуқ ва нуқсонларини кенгроқ таҳлил қилишга, шу орқали уларнинг дардини, адабий кўламини ҳис қилишга қаратишларини сўраган бўлардим. Бу ёшлар сўзнинг нафақат образлилигини, балки унинг шижоати ва интеллектуал жиҳатини ҳам кўтаришга уринишмоқда.\n— Бугунги ўқувчи sms-хабарларни ўқиш ритмида шаклланяпти? Қисқаликка кўникаётган ёшларда “Телба”, “Улисс”, “Унинг исми Роза”, “Хазар луғати” каби семиз-семиз, шунинг баробарида бадиий пишиқ китобларни ўқийдиган ва ёзадиган авлод шаклланадими?\n— Эсимда йўқ, кимдир алам билан айтганди: “Бугунги авлод ўзининг паспортини ҳам охиригача ўқимаган”, деб. Шу маънода сиз ҳақсиз. Аммо масала шундаки, замон юкини, интеллектини, савиясини “SMS” билан шаклланган омма ёки оламон эмас, дунёда ўқилиши шарт бўлган китобларни ўқиган саноқли кишилар ҳал қилади. Агар бугунги авлод давр жиловини ўз қўлига олмоқчи бўлса, қалин ёки юпқалигидан қатъи назар, ўзигача яратилган ўқилиши шарт бўлган башарият онги ва тафаккури маҳсули бўлган китобларни ўқиши шарт. Йўқса, инсон ҳақидаги билимлари кемтик бўлиб қолаверади. Кемтиклик билан эса дунёни ўзгартириб бўлмайди, уни фақат таназзулга етаклаш мумкин. Қайси йўлни танлаш авлоднинг ўз қўлида…\n— Ғафур Ғулом номидаги нашриётда “Гўрўғли” романингиз чоп этилди…\n— Роман йигирма йиллар столимда ётди. Иккита нашриёт олиб, қайтариб берди. Юмшоқ қилиб айтганда, қарашларимиз тўғри келмади. 2016 йил шоира Ойдиннисо чоп этиш таклифи билан чиқди. Ўзи олиб кетди. Нашриётдагилар қўллади. Шу. Китоб ҳолида чиққач кўпларда роман ҳақида тўлақонли тасаввур пайдо бўлди. Ўқиганларда мени танқид қилиш ёки хайрхоҳлик билдириш имкони туғилди. Кеч бўлса ҳам Ойдиннисога, нашриётдагиларга ўз миннатдорлигимни билдираман.\n— Ижод лабораториянгиз билан таништирсангиз… Асарларингиз устида қандай ишлайсиз?\n— Жараён ҳар хил кечади. Баъзилари бирдан ҳаммаси туғилади. Фақат сайқаллаш қолади. Узоқ ўйлаб юриб, ёзиш кераклигини ҳис қилганимдан сўнг ёзаман. Бирданига бир неча машқларни бошлаб, ташлаб қўйиб, қайси бирига айни руҳиятим тушса, ўшанга қайтиб, хуллас, ўзни гоҳида нодон, гоҳида даҳо ҳис қилиб, шайтон ва раҳмон курашини танамда жо айлаб, ўзимнинг ёзувчилигимга минг бир марта шубҳа қилиб, бир иложини қилиб охирига етказаман.\n— Сиз учун аниқ бир адабий эталон борми? Адабий оламингизнинг энг чўққисидаги ёзувчи тирик бўлганида қайси асар(лар)ингизни унинг қўлига ҳеч иккиланмай тутган бўлардингиз?\n— Эталон кўнгилнинг тубига чўкиб ёзиш. Кўнгил тубига чўкиб ёзилганларини қайси даҳо ўқимоқчи бўлса ўқийверсин. Хулоса уники. Мен ҳеч бир ёзганимни “фалон ёзувчи ўқиса” деб илинж қилмаганман. Умуман, мен асаримни даҳо бўладими ёки оддий одамми, тушуниб, англаб ўқиса, бўлди. Ўқувчиларни мақомларга, даражаларга, унвонлиларга ажратиб тасаввур қилиб кўрмаганман. Мен учун ўқувчи иккига бўлинади: ўқиган ва ўқимаганлар. Лекин барибир агар шундай қилишнинг имкони бўлса, Кафка, Борхес, Фолькнер билан ижодий лабораториялари ҳақида суҳбат қилган бўлардим.\n— Адабиёт харитасини қандай чизасиз…\n— Адабий харитамми? Ўзимни ўзбек адабиётиданман деб ўйлайман, албатта. Яна адабиётшунослар билгувчидир. Наср шаҳрида кўпроқ яшайман. Баъзан тирикчилик ёки дилчилик қилиб, сценарий, драматургия қўрғонларига ҳам бориб қоламан. Бир пайтлар назм кўчасида ҳам яшаб кўрганман. Руҳиятим тушмагани учун ташлаб кетганман. Дунёнинг баланд чўққилари бўлмиш Кафка, Камю, Фолькнер, Онетти, Достоевский каби тоғларга боргим келади. Ғарб, Америка, Япония, умуман, дунёнинг адабий саёҳат қилса бўладиган, дилтортар барча бурчакларига саёҳат қилиб тураман. Буюкларга ихлос қилиб, “Терс ота” деган бадиий макон яратгим келади. Орзуга айб йўқ, нимаики ёзсам, ўзбек адабиёти фуқароси бўлса дейман.\nPrevious “Қора кун”лар изтироби\nNext Тақиқ йўқ, таҳдид йўқ, цензура йўқ, матбуот эса…